Príloha č. 2: Návrh zmluvy o dielo

**Zmluva o dielo**

uzatvorená podľa § 536 a nasl. zákona č. 513/1991 Zb. Obchodný zákonník v znení neskorších predpisov (ďalej len „**Zmluva**“) medzi:

**Objednávateľ: Horská záchranná služba**

Sídlo: Horný Smokovec 52, 062 01 Vysoké Tatry

IČO: 37879693

DIČ: 2021707776

IČ DPH: Kupujúci nie je platcom DPH

Zastúpený: plk. Ing. Jozef Janiga, MBA, riaditeľ

Bankové spojenie: Štátna pokladnica

Číslo účtu (IBAN): SK15 8180 0000 0070 00416382

Osoba oprávnená na rokovanie

vo veciach zmluvných: plk. Ing. Jozef Janiga, MBA

Osoba oprávnená na rokovanie

vo veciach technických: por. Ing. Marián Rusnák

(ďalej len „**Objednávateľ**“)

**Zhotoviteľ**:

Sídlo:

Zapísaný: v Obchodnom registri Okresného súdu \_\_\_\_\_\_\_\_\_\_\_\_\_\_\_, oddiel: \_\_\_\_\_, vložka číslo č. \_\_\_\_\_\_\_\_

IČO:

DIČ:

Zastúpený:

Bankové spojenie:

Číslo účtu (IBAN):

Osoba oprávnená na rokovanie

vo veciach zmluvných: \_\_\_\_\_\_\_\_\_\_\_\_\_\_\_\_\_

Osoba oprávnená na rokovanie

vo veciach technických: \_\_\_\_\_\_\_\_\_\_\_\_\_\_\_\_\_

(ďalej len „**Zhotoviteľ**“)

(Objednávateľ a Zhotoviteľ ďalej spoločne ako „**zmluvné strany**“ alebo jednotlivo aj ako „**zmluvná strana**“)

**PREAMBULA**

1. Objednávateľ vyhlásil v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**Zákon o verejnom obstarávaní**“) verejné obstarávanie na predmet zákazky „**Multifunkčné vysokošpecializované pracovisko Liptovský Hrádok**“ vyhlásenej vo Vestníku verejného obstarávania č. \_\_\_\_ zo dňa \_\_\_\_\_\_\_\_\_ pod. zn. \_\_\_\_\_\_\_\_\_\_\_\_\_\_\_\_\_\_ (ďalej len „**Verejné obstarávanie**“).
2. Na základe vyhodnotenia ponúk vo Verejnom obstarávaní bola vybraná ponuka Zhotoviteľa ako ponuka úspešného uchádzača. Vzhľadom na túto skutočnosť a predloženú ponuku Zhotoviteľa sa zmluvné strany v slobodnej vôli a v súlade s platnými právnymi predpismi rozhodli uzatvoriť túto Zmluvu.
3. Objednávateľ a Zhotoviteľ týmto vyhlasujú, že sú, každý samostatne, spôsobilí túto Zmluvu uzatvoriť a plniť záväzky v nej obsiahnuté.
4. Predmet tejto Zmluvy je financovaný z prostriedkov Európskych štrukturálnych a investičných fondov (Operačný program Kvalita životného prostredia), prípadne z iných relevantných programov, fondov a finančných mechanizmov ako aj z rozpočtových prostriedkov verejného obstarávateľa/Objednávateľa.

**Čl. I**

**Predmet Zmluvy**

* 1. Predmetom tejto Zmluvy je záväzok Zhotoviteľa za podmienok dohodnutých v tejto Zmluve, vo vlastnom mene, na svoje náklady a svoje nebezpečenstvo a na vlastnú zodpovednosť vykonať pre Objednávateľa dielo „Multifunkčné vysokošpecializované pracovisko Liptovský Hrádok“ (ďalej len „**Dielo**“).

Dielom podľa tejto Zmluvy nie je „Vybavenie cvičiska“ (žeriavová dráha s maketou vrtuľníka; model lanovej dráhy -1x kabína a 1x sedačka; lezecká stena; prvky jaskynného systému; sklápacia stena), ako aj NÁHRADNÝ ZDROJ podľa projektovej dokumentácii uvedenej v bode 2 písm. c) tohto článku Zmluvy.

* 1. Účelom tejto Zmluvy je vykonanie Diela pri zachovaní postupu a podmienok dohodnutých v tejto Zmluve, ktorými sú zmluvné strany viazané, pričom Dielo bude spĺňať vlastnosti a bude vykonané podľa:
1. právoplatných povolení a rozhodnutí vydaných vo veci vykonávania Diela (najmä stavebné povolenie, vodoprávne povolenie, územné rozhodnutie, rozhodnutie-súhlas na výrub drevín a ďalšie vyjadrenia verejných orgánov a organizácií k územnému a stavebnému konaniu);
2. špecifikácie ceny Diela Zhotoviteľa, ktorá tvorí prílohu č. 2 tejto Zmluvy a ktorá bola vypracovaná vyplnením výkazu výmer predloženého Objednávateľom v rámci súťažných podkladov (ďalej len „**výkaz výmer**“),
3. projektovej dokumentácie na realizáciu stavby Multifunkčné vysokošpecializované pracovisko Liptovský Hrádok s umiestnením: ulica Dr. J. Gašperíka, 598, 033 01 Liptovský Hrádok (ďalej len „**Stavba**“), zhotovenej projektantom SLOVHOLDING, a.s., Kpt. Nálepku 4, 937 01 Želiezovce - Ing. Ján Hlina, autorizovaný stavebný inžinier, ktorá je súčasťou súťažných podkladov (ďalej len „**projektová dokumentácia**“). Projektová dokumentácia tvorí prílohu č. 1 tejto Zmluvy,
4. informácií získaných obhliadkou miesta vykonania Diela.
	1. Vykonanie Diela bude prebiehať nasledovne:

 a) realizácia stavebného objektu SO 02 (ďalej len „**Novostavba**“) a realizácia jestvujúceho objektu SO 01 (ďalej len „**Jestvujúca prevádzková budova**“); pričom realizácii Jestvujúcej prevádzkovej budovy predchádza presťahovanie prítomných zamestnancov aj nábytku Objednávateľa. Presťahovanie zamestnancov a nábytku v Jestvujúcej prevádzkovej budove po poschodiach si zabezpečí Objednávateľ. Zhotoviteľ je povinný vykonať realizáciu v Jestvujúcej prevádzkovej budove tak, aby tým nenarušil prevádzku Objednávateľa.

 b) realizácia ostatných objektov, môže prebiehať súčasne s Jestvujúcou prevádzkovou budovou aj Novostavbou.

* 1. Zhotoviteľ sa zaväzuje vykonať Dielo v rozsahu uvedenom v tomto článku Zmluvy, prílohách Zmluvy a podľa pokynov Objednávateľa. V prípade nevyhnutnosti realizácie stavebných prác nad rámec vykonania Diela dojednaného v tejto Zmluve, ktoré vzniknú na základe nepredvídateľných okolností a nie sú zahrnuté do tejto Zmluvy (ďalej len „**Naviac práce**“), je možná realizácia týchto Naviac prác výhradne na základe písomného dodatku k tejto Zmluve v súlade s § 18 Zákona o verejnom obstarávaní, pričom kompetencie osôb na strane Objednávateľa vo veci cenového, termínového a vecného odsúhlasovania Naviac prác v priebehu vykonávania Diela sa stanovujú nasledovne:
	2. Osoba oprávnená podpísať Zmluvu, resp. jej dodatok odsúhlasuje úpravu zmluvnej ceny Diela podľa článku III tejto Zmluvy v dôsledku vzniku Naviac prác;
	3. Osoba poverená výkonom funkcie stavebného dozoru odsúhlasuje práce, ktoré nezvýšia zmluvnú cenu Diela podľa článku III tejto Zmluvy a bezodkladne predkladá na odsúhlasenie Objednávateľovi zmeny projektovej dokumentácie, ktoré zvýšia zmluvnú cenu Diela podľa článku III tejto Zmluvy.
1. Objednávateľ sa zaväzuje protokolárne prevziať od Zhotoviteľa v dohodnutom termíne riadne vykonané Dielo, bez vád a nedorobkov brániacich užívaniu Diela, za jeho vykonanie zaplatiť Zhotoviteľovi dohodnutú cenu vo výške a termínoch podľa tejto Zmluvy a zároveň poskytnúť Zhotoviteľovi pri plnení jeho záväzkov podľa tejto Zmluvy všetku potrebnú súčinnosť tak, aby Dielo bolo vykonané čo najrýchlejšie a s najnižšími možnými nákladmi.
2. Zhotoviteľ podpisom tejto Zmluvy potvrdzuje, že sa pred jej podpisom riadne oboznámil s projektovou dokumentáciou a výkazom výmer. Zhotoviteľ vyhlasuje, že mu je známe technické riešenie Diela, že sa oboznámil s požiadavkami Objednávateľa vyplývajúcimi zo súťažných podkladov a z tejto Zmluvy a jej príloh. Zhotoviteľ pred podpisom tejto Zmluvy zvážil a odborne posúdil všetky riziká spojené s vykonaním Diela, oboznámil sa s miestom a predmetom realizácie Diela, zobral do úvahy rozsah potrebných materiálov, prác a služieb potrebných na vykonanie Diela (najmä materiály, transport, energie, revízie elektriky, tlakové skúšky, geometrický plán overený na katastri, a iné., náklady na zariadenia a stroje, náklady na odstránenie odpadov, náklady na zamestnancov a špecialistov ako aj ostatné náklady súvisiace s vykonaním Diela). Podpisom tejto Zmluvy Zhotoviteľ potvrdzuje, že má záujem, za podmienok špecifikovaných v Zmluve vykonať pre Objednávateľa Dielo.
3. Zhotoviteľ na základe tejto Zmluvy vykoná Dielo v súlade s touto Zmluvou a  platnými právnymi predpismi a platnými technickými a technologickými normami.

**Čl. II**

**Čas vykonania Diela a preberacie konanie**

1. Objednávateľ sa zaväzuje odovzdať Zhotoviteľovi a Zhotoviteľ sa zaväzuje prevziať stavenisko v termíne do siedmich (7) kalendárnych dní odo dňa nadobudnutia účinnosti tejto Zmluvy, a to v stave spôsobilom na zriadenie staveniska v zmysle príslušných právnych predpisov a spolu s východiskovými podkladmi, ktorými sú najmä podklady podľa článku I bod 2. tejto Zmluvy pokiaľ ich už predtým Objednávateľ Zhotoviteľovi neodovzdal. Objednávateľ určí Zhotoviteľovi bod napojenia na elektriku a vodu, ktoré sú k dispozícii na stavenisku. Zhotoviteľ sa bezodkladne po odovzdaní staveniska zaväzuje zabezpečiť na stavenisku inštaláciu meracích zariadení na spotrebu energií a vody, ak tieto zariadenia nie sú na stavenisku inštalované.
2. Zhotoviteľ je povinný stavenisko označiť na vlastné náklady a v súlade so všeobecne záväznými právnymi predpismi. Od prevzatia staveniska zodpovedá za stavenisko Zhotoviteľ.

1. Zhotoviteľ sa zaväzuje vykonať Dielo bez vád a nedorobkov brániacich užívaniu Diela v týchto termínoch:
2. začatie prác: do siedmich (7) kalendárnych dní odo dňa odovzdania a prevzatia staveniska v zmysle bodu 1. tohto článku Zmluvy;
3. ukončenie dohodnutých prác: maximálne do pätnástich (15) mesiacov odo dňa odovzdania a prevzatia staveniska v zmysle bodu 1. tohto článku Zmluvy.

 (ďalej len „**termín zhotovenia Diela**“)

1. Zhotoviteľ je povinný do piatich (5) pracovných dní odo dňa nadobudnutia účinnosti tejto Zmluvy predložiť Objednávateľovi na schválenie vecný a časový harmonogram vykonania Diela (ďalej len „**harmonogram**“) a  plán organizácie výstavby, ktorý bude podrobne popisovať postup výstavby a dôležité termíny vo výstavbe (ďalej len „**Plán organizácie výstavby**“).
2. Harmonogram musí byť koncipovaný tak, aby vykonávanie Diela výrazne neovplyvňovalo fungovanie Jestvujúcej prevádzkovej budovy. Funkčnosť Jestvujúcej prevádzkovej budovy počas vykonávania Diela musí ostať v rozsahu podľa článku I bod 3. tejto Zmluvy zachovaná. Nevyhnutné stavebné úpravy prepojenia jednotlivých stúpačiek inžinierskych sietí a podlaží sa budú vopred vzájomne koordinovať medzi Zhotoviteľom a povereným pracovníkom Objednávateľa. Obsahom harmonogramu je po týždňoch uvedený vecný postup prác, ktorý definuje termíny začatia a dokončenia jednotlivých častí vykonania Diela. Harmonogram musí rešpektovať termín vykonania Diela dohodnutý v bode 3. tohto článku Zmluvy. Zhotoviteľ sa zaväzuje vykonať Dielo bez vád a nedorobkov brániacich užívaniu Diela v lehotách podľa harmonogramu, pričom nedodržanie termínov v súlade s harmonogramom sa považuje za podstatné porušenie Zmluvy a oprávňuje Objednávateľa na okamžité odstúpenie od tejto Zmluvy.
3. Všetky prípadné návrhy na zmenu harmonogramu musia byť vždy vopred písomne odsúhlasené Objednávateľom.
4. Termín vykonania Diela uvedeného v tomto článku Zmluvy sa predĺži výlučne v nasledovných prípadoch:
5. v prípade zásahu štátnych orgánov, orgánov samosprávy, ktorý nespôsobil Zhotoviteľ, ako aj v prípade prieťahov akýchkoľvek správnych konaní súvisiacich s vykonaním Diela, ktoré majú vplyv na termín vykonania Diela, o celú dobu trvania tohto zásahu a prieťahov,
6. v prípade zásahu vyššej moci,
7. v prípade prerušenia vykonávania Diela na pokyn Objednávateľa,
8. v prípade realizácie Naviac prác, ktoré si vyžiada Objednávateľ,
9. v prípade, keď Objednávateľ poruší svoju povinnosť poskytovať súčinnosť podľa Zmluvy alebo je v omeškaní s plnením akejkoľvek povinnosti vyplývajúcej zo Zmluvy alebo príslušných právnych predpisov o takú dobu, o koľko je Objednávateľ v omeškaní s plnením danej povinnosti,
10. Pokiaľ vzniknú prekážky v plnení záväzku Zhotoviteľa podľa tejto Zmluvy z príčin podľa predchádzajúceho bodu pre ktoré nie je Zhotoviteľ schopný plniť svoje záväzky podľa tejto Zmluvy, je Zhotoviteľ povinný písomne na tieto prekážky Objednávateľa upozorniť. Po dobu odstránenia prekážky nie je Zhotoviteľ v omeškaní s plnením dohodnutých termínov. Termíny stanovené v bode 3. tohto článku Zmluvy, ktoré sú omeškaním dotknuté, sa posunú minimálne o dobu, po ktorú Zhotoviteľ nemôže plniť svoje povinnosti a ktorej dĺžka bude schválená a oznámená Objednávateľom Zhotoviteľovi, a to aj bez potreby zmeny Zmluvy.
11. Objednávateľ je povinný nahradiť Zhotoviteľovi nevyhnutné náklady spojené s prerušením a opätovným začatím prác na Diele alebo jeho časti, ku ktorým došlo najmä v dôsledku prerušenia vykonávania Diela na pokyn Objednávateľa, a tiež v dôsledku prerušenia vykonávania Diela v zmysle § 551 zákona č. 513/1991 Zb. Obchodný zákonník v znení neskorších predpisov (ďalej len „Obchodného zákonníka“), s výnimkou nasledovných prípadov:
	* 1. ak je prerušenie upravené v harmonograme,
		2. ak prerušenie je nutné z dôvodu dodržania technologických postupov,
		3. ak je prerušenie nutné z dôvodu tzv. vyššej moci,
		4. ak je prerušenie nutné z dôvodu porušenia povinností na strane Zhotoviteľa,
		5. ak je prerušenie nutné za účelom zabezpečenia riadneho vykonania Diela alebo ochrany života, zdravia alebo majetku na stavenisku.
12. Výšku nevyhnutných nákladov spojených s prerušením a opätovným začatím prác na Diele alebo jeho časti, na ktorých náhradu je Objednávateľ povinný podľa bodu 9. tohto článku Zmluvy, určia zmluvné strany spôsobom určeným v článku I bod 4. Zmluvy.
13. Pokiaľ Objednávateľ písomne upozorní Zhotoviteľa na omeškanie s výkonom prác vo vzťahu k dohodnutému termínu, je Zhotoviteľ povinný okamžite informovať Objednávateľa o opatreniach, ktoré vykonal za účelom odstránenia nepriaznivého stavu.
14. Ak Zhotoviteľ vykoná Dielo v skoršom termíne než je dohodnutý v bode 3. tohto článku Zmluvy, Objednávateľ sa zaväzuje toto Dielo protokolárne prevziať, ak bolo Dielo vykonané v súlade s touto Zmluvou a pokynmi Objednávateľa a nemá vady brániace jeho užívaniu, bez nároku Zhotoviteľa na finančné zvýhodnenie.
15. Zhotoviteľ vykoná na svoje náklady všetky skúšky, kontroly a merania, ktoré sú potrebné pre riadne ukončenie Diela v zmysle príslušných právnych predpisov (ďalej len „**skúšky Diela**“). Zhotoviteľ sa zaväzuje písomne vyzvať Objednávateľa aspoň päť (5) pracovných dní vopred k účasti na skúškach Diela alebo jeho časti, pričom účasť Zhotoviteľa na týchto skúškach Diela je povinná“. Zhotoviteľ je povinný viesť podrobný písomný technický záznam o vykonaných skúškach Diela a odovzdať ho Objednávateľovi. Pokiaľ sa Objednávateľ nemôže zúčastniť skúšok Diela v deň navrhnutý Zhotoviteľom, oznámi to najneskôr v nasledujúci pracovný deň po doručení písomnej výzvy podľa tohto bodu Zhotoviteľovi. Zhotoviteľ určí náhradný termín skúšok Diela, ktorý je pre zmluvné strany záväzný. Zmluvné strany sa zaväzujú zúčastniť sa skúšok Diela.
16. Súčasne s výzvou na prevzatie Diela doručí Zhotoviteľ Objednávateľovi v dvoch vyhotoveniach všetky predpísané doklady preukazujúce úspešné vykonanie všetkých skúšok Diela predpísaných osobitnými predpismi, záväznými normami a projektovou dokumentáciou, vrátane atestov výrobkov a zariadení, potvrdených záručných listov a prevádzkových predpisov.
17. Zhotoviteľ odovzdá Dielo Objednávateľovi vo forme protokolárneho odovzdania dokončeného Diela. Predmetom odovzdania Zhotoviteľom a prevzatia Objednávateľom je Dielo ako celok. Preberacie konanie bude spočívať z komplexnej prehliadky Diela a kontroly výskytu možných vád a nedorobkov Diela. Zhotoviteľ je povinný písomne vyzvať Objednávateľa po ukončení stavby Diela a vykonaní všetkých skúšok Diela na odovzdanie a prevzatie Diela s určením termínu jeho odovzdania nie skôr ako sedem (7) kalendárnych dní od doručenia písomnej výzvy Objednávateľovi. Objednávateľ je tiež povinný začať preberacie konanie a riadne v ňom pokračovať. Ak sa Objednávateľ napriek riadnemu a včasnému určeniu termínu odovzdania Diela Zhotoviteľom nezúčastní odovzdania Diela, Zhotoviteľ je povinný dohodnúť sa s Objednávateľom na inom termíne odovzdania Diela.
18. K preberaciemu konaniu Zhotoviteľ pripraví a odovzdá Objednávateľovi:

- projekt skutočného vykonania Diela so zakreslenými všetkými zmenami, ku ktorým došlo počas realizácie Diela,

- stavebný denník,

- certifikáty,

- doklady o likvidácii stavebnej sute a odpadu,

- revízne správy elektroinštalácie, plynoinštalácie, bleskozvodov, atesty od rozvádzačov,

- akékoľvek doklady preukazujúce úspešné vykonanie všetkých predpísaných skúšok, ako aj všetky atesty,

- zápisy o vykonaných tlakových skúškach, skúškach tesnosti sanitnej inštalácie, ústredného kúrenia, kanalizácie,

- záručné listy,

- zápisy o kontrole časti Diela, ktoré boli počas jeho realizácie vykonané,

- kompletnú technickú dokumentáciu technologických zariadení a návody na obsluhu a údržbu technologických zariadení,

- porealizačné zameranie, geometrický plán overený na katastri, a pod.

- ďalšie doklady potrebné ku kolaudácii.

1. Povinnosť Zhotoviteľa vykonať Dielo je splnená dňom odovzdania riadne dokončeného Diela poverenému zamestnancovi Objednávateľa, ktorý Dielo prevezme po prehliadke Diela. Objednávateľ má sedem (7) kalendárnych dní na prezretie/prehliadku Diela a dokumentácie pred podpisom konečného protokolu o odovzdaní a prevzatí Diela (ďalej len „**preberací protokol**“). O odovzdaní a prevzatí Diela Zhotoviteľ vyhotoví preberací protokol, z ktorého bude zrejmé, že zamestnanec Objednávateľa vykonané Dielo preberá. Preberací protokol musí obsahovať názov vykonaného Diela, deň odovzdania Diela, zoznam odovzdaných dokladov k Dielu podľa predchádzajúceho bodu tohto článku Zmluvy, prehlásenie zmluvných strán o tom, že Zhotoviteľ Dielo odovzdáva a Objednávateľ Dielo preberá a podpis oprávnených zástupcov Zhotoviteľa a Objednávateľa. V preberacom protokole zmluvné strany ďalej uvedú vady a nedorobky, ktoré nebránia Dielo užívať a dohodnutý termín pre ich odstránenie. Objednávateľ sa zaväzuje prevziať Dielo v preberacom konaní podľa tejto Zmluvy, pokiaľ Dielo nemá také vady a nedorobky, ktoré bránia jeho riadnemu užívaniu.
2. Podpisom preberacieho protokolu oboma zmluvnými stranami sa Dielo považuje za odovzdané. Ak sú v tejto Zmluve použité termíny na dokončenie Diela alebo odovzdanie Diela, rozumie sa tým deň, v ktorom dôjde k podpisu preberacieho protokolu.
3. Objednávateľ nie je povinný prevziať Dielo, ak nie je riadne vykonané, najmä ak v čase, kedy má dôjsť k odovzdaniu a prevzatiu Diela, vykazuje Dielo alebo jeho časť vady a nedorobky, ktoré bránia užívaniu Diela.
4. Vadou sa rozumie aj odchýlka v kvalite, rozsahu alebo parametroch Diela stanovených projektovou dokumentáciou, touto Zmluvou, všeobecne záväznými právnymi predpismi alebo technickými normami. Nedorobkom sa rozumie aj nedokončená práca oproti projektovej dokumentácii. Na účely uplatňovania nárokov Objednávateľa zo zodpovednosti za vady Diela ako aj nárokov Objednávateľa zo záruky za Dielo, sa nedorobky považujú za vady Diela.
5. Zhotoviteľ sa zaväzuje, že ku dňu odovzdania a prevzatia Diela odovzdá Objednávateľovi telefónne, e-mailové a iné kontakty, na ktorých bude možné nepretržite 24 hodín denne nahlásiť reklamovanú vadu alebo haváriu. Tento zoznam bude neoddeliteľnou súčasťou preberacieho protokolu.
6. Zhotoviteľ uvoľní a vyprace stavenisko najneskôr do desiatich (10) pracovných dní po podpise preberacieho protokolu, pokiaľ sa s Objednávateľom nedohodne v preberacom protokole inak. V prípade, že Zhotoviteľ termín na vypratanie staveniska nedodrží, je Objednávateľ oprávnený dať vypratať stavenisko treťou osobou. Náklady spojené s vyprataním staveniska treťou osobou je Objednávateľ oprávnený uplatniť u Zhotoviteľa. Po uplynutí termínu na vypratanie staveniska má Zhotoviteľ právo ponechať na stavenisku iba zariadenie, stroje a materiál nutné na odstránenie vád a nedorobkov Diela.
7. Zhotoviteľ odstráni na vlastné náklady odpady, nánosy prachu, blata a iných predmetov, ktoré budú výsledkom alebo sprievodným javom plnenia jeho záväzkov podľa tejto Zmluvy, a to v termíne, ktorý bude dohodnutý v preberacom protokole. V prípade, že Zhotoviteľ tento termín nedodrží, je Objednávateľ oprávnený dať odstrániť odpad, nánosy prachu, blata a ostatné predmety treťou osobou. Náklady spojené s ich odstránením treťou osobou je Objednávateľ oprávnený uplatniť si u Zhotoviteľa.

**Čl. III**

**Cena a platobné podmienky**

1. Cena za vykonanie Diela je stanovená dohodou zmluvných strán a je v súlade so zákonom Národnej rady Slovenskej republiky č. 18/1996 Z. z. o cenách v znení neskorších predpisov a vyhláškou Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách v znení neskorších predpisov a je špecifikovaná v prílohe č. 2, ktorá je neoddeliteľnou súčasťou tejto Zmluvy.
2. Špecifikácia ceny Diela predstavuje vyplnený výkaz výmer, podľa vzoru predloženého Objednávateľom v rámci súťažných podkladov, za ktorého úplnosť a správnosť zodpovedá Objednávateľ. Vzhľadom na uvedené sa zmluvné strany dohodli, že ak by sa v budúcnosti počas realizácie Diela zistil akýkoľvek nesúlad medzi cenovou špecifikáciou (resp. výkazom výmer) a projektovou dokumentáciou, prednosť má cenová špecifikácia a prípadné položky v nej nezahrnuté, avšak zahrnuté v projektovej dokumentácii budú riešené ako Naviac práce v zmysle článku I bod 4. tejto Zmluvy.
3. Cena za Dielo bola zmluvnými stranami dohodnutá vo výške \_\_\_\_\_\_\_\_\_\_ EUR bez DPH (slovom \_\_\_\_\_\_\_\_\_\_ EUR bez DPH); teda \_\_\_\_\_\_\_\_\_\_ EUR vrátane DPH (slovom \_\_\_\_\_\_\_\_\_\_\_ EUR vrátane DPH) (ďalej len „**Cena Diela**“). Špecifikácia Ceny Diela – rozpočet (ocenený výkaz výmer), ktorá tvorí prílohu č. 2 tejto Zmluvy, je pre zmluvné strany záväzná.
4. Cena Diela zahŕňa akékoľvek (všetky) náklady Zhotoviteľa spojené s dopravou materiálu potrebného k vykonaniu Diela na miesto vykonania Diela a všetky ostatné náklady Zhotoviteľa spojené s vykonaním Diela. V cene Diela sú zahrnuté aj všetky náklady Zhotoviteľa spojené s vybudovaním, prevádzkou, údržbou a vyprataním staveniska. Zhotoviteľ nie je oprávnený domáhať sa zvýšenia ceny Diela, ak sa pri vykonávaní Diela objaví potreba činností nezahrnutých do ponuky, pokiaľ tieto činnosti boli predvídateľné v čase pred predložením ponuky v rámci Verejného obstarávania. Zhotoviteľ nie je oprávnený sa domáhať zvýšenia ceny Diela z dôvodu potreby zvýšenia nákladov nezahrnutých do ponuky, pokiaľ tieto náklady boli predvídateľné v čase pred predložením ponuky v rámci Verejného obstarávania.
5. Zhotoviteľ vyhlasuje a zaručuje, že Zhotoviteľom predložená cenová kalkulácia – podrobný rozpočet (ocenený výkaz výmer) je úplný a záväzný. Tým nie je dotknutý článok I bod 4. tejto Zmluvy. Zmluvné strany sa dohodli, že v prípade, ak sa niektoré práce podľa výkazu výmer nevykonajú alebo sa vykonajú v menšom rozsahu, Zhotoviteľ tieto nevykonané práce nebude Objednávateľovi fakturovať.
6. Cena Diela je dohodnutá ako cena pevná, ak táto Zmluva neurčuje inak pričom fakturované budú len skutočne vykonané a odovzdané práce a materiál, ak táto Zmluva neurčuje inak. Práce, ktoré Zhotoviteľ nevykoná, Objednávateľ nie je povinný uhradiť.
7. Zmluvné strany sa dohodli, že Objednávateľ uhradí Cenu Diela na základe čiastkových faktúr a jednej (1) záverečnej faktúry, pričom výška každej čiastkovej faktúry, ako aj záverečnej faktúry nesmie byť vyššia ako 470 000, - EUR s DPH (ďalej spolu len „**faktúra**“) vystavených Zhotoviteľom v súlade s týmto článkom Zmluvy. Zhotoviteľ je oprávnený vystaviť prvú čiastkovú faktúru najneskôr do troch (3) mesiacov od začatia prác podľa článku II bod 3. tejto Zmluvy. Čiastkové faktúry budú Zhotoviteľom vystavené len za stavebné práce skutočne zrealizované Zhotoviteľom do času vystavenia príslušnej čiastkovej faktúry. Objednávateľ vykoná kontrolu vykonaných prác na Diele, najmä vykoná prehliadku vykonaných prác na základe stavebného denníka a kontrolu vykonaných prác stavebným a autorským dozorom. Zhotoviteľ je oprávnený vystaviť čiastkovú faktúru až po kontrole vykonávania Diela podľa predchádzajúcej vety a odsúhlasení uskutočnených prác Objednávateľom.
8. Faktúry musia byť dokladované súpismi skutočne vykonaných a odovzdaných prác za príslušné obdobie vykonávania prác na Diele, ktoré budú odsúhlasené oboma zmluvnými stranami. Objednávateľ je povinný vyjadriť sa do piatich (5) pracovných dní odo dňa doručenia súpisu vykonaných prác k predloženému súpisu vykonaných prác. Ak sa Objednávateľ v danej lehote k súpisu vykonaných prác nevyjadrí, Zhotoviteľ je oprávnený vystaviť faktúru a Objednávateľ je povinný takto vystavenú faktúru uhradiť v súlade s podmienkami Zmluvy. V prípade, ak Objednávateľ preukáže, že z objektívnych príčin sa nemohol k súpisu vykonaných prác v uvedenej lehote vyjadriť, námietky, ktoré by mohol uplatniť voči súpisu vykonaných prác, mu ostávajú zachované. Všetky súpisy vykonaných prác predložené Zhotoviteľom musia byť členené podľa položiek, množstva a zoznamu prác a zároveň podložené fotodokumentáciou vykonaných prác.
9. Záverečnú faktúru je Zhotoviteľ oprávnený vystaviť až po podpise preberacieho protokolu zástupcami oboch zmluvných strán. Súčasťou záverečnej faktúry bude záverečné zúčtovanie Diela. Po vystavení záverečnej faktúry nie je Zhotoviteľ oprávnený vystaviť Objednávateľovi žiadnu ďalšiu faktúru, ktorou by fakturoval cenu prác a dodávok vykonaných na Diele pred odovzdaním Diela Objednávateľovi.
10. Vykonané Naviac práce pôvodne nezahrnuté do Diela budú fakturované osobitne po ich predchádzajúcom vecnom, cenovom a termínovom odsúhlasení v zmysle článku I bod 4. tejto Zmluvy. Zhotoviteľ sa zaväzuje pri oceňovaní Naviac prác použiť rovnakú metodiku a jednotkové ceny tak, ako ich použil pri stanovení cenovej špecifikácie Diela podľa prílohy č. 2 tejto Zmluvy.
11. Lehota splatnosti faktúry je šesťdesiat (60) kalendárnych dní odo dňa jej doručenia Objednávateľovi zo strany Zhotoviteľa za predpokladu, že doručená faktúra bude spĺňať všetky zákonné náležitosti a náležitosti podľa tejto Zmluvy a bude doručená na adresu Objednávateľa uvedenú v záhlaví tejto Zmluvy v troch vyhotoveniach. Lehota splatnosti faktúry začína plynúť dňom nasledujúcim po dni, v ktorom bola faktúra preukázateľne doručená Objednávateľovi. Zhotoviteľ berie na vedomie, že Dielo podľa tejto Zmluvy je financované z prostriedkov Európskej únie a z vlastných prostriedkov Objednávateľa. Zhotoviteľ berie tiež na vedomie, že uvedené financovanie platieb z prostriedkov Európskej únie je časovo a administratívne náročné. Zhotoviteľ zároveň súhlasí a vyhlasuje, že lehota splatnosti nie je v hrubom nepomere k právam a povinnostiam vyplývajúcim z tejto Zmluvy. Úhrada faktúry bude realizovaná bezhotovostným platobným stykom na účet Zhotoviteľa uvedený v záhlaví tejto Zmluvy. Faktúra sa považuje za zaplatenú okamihom pripísania príslušnej peňažnej sumy na účet Zhotoviteľa.
12. Faktúra musí byť vystavená zo strany Zhotoviteľa v súlade s ustanoveniami tejto Zmluvy a musí spĺňať náležitosti daňového dokladu v zmysle platných právnych predpisov Slovenskej republiky (najmä zákon č. 222/2004 Z. z. o dani z pridanej hodnoty v znení neskorších predpisov). Výdavky vo faktúre musia byť rozdelené do jednotlivých položiek s uvedenými mernými jednotkami, jednotkovými cenami s jednoznačnou identifikáciou, ktorej položky rozpočtu (prílohy č. 2 Zmluvy) sa daná fakturovaná čiastka týka. Celkové ceny jednotlivých položiek aj sumár musia byť uvedené zaokrúhlené na 2 desatinné miesta. Ku faktúre bude priložený originál akceptačného, resp. preberacieho protokolu podpísaného zodpovednými osobami oboch zmluvných strán. Faktúra (vrátane príloh) musí byť doručená Objednávateľovi v troch vyhotoveniach.
13. V prípade, ak doručená faktúra nebude obsahovať náležitosti v zmysle tohto článku Zmluvy, Objednávateľ je oprávnený vrátiť faktúru Zhotoviteľovi na doplnenie a/alebo prepracovanie s uvedením nedostatkov, ktoré sa majú odstrániť. Nová šesťdesiat (60) dňová lehota splatnosti začne plynúť dňom nasledujúcim po dni, v ktorom bola riadne doplnená a/alebo prepracovaná faktúra preukázateľne doručená Objednávateľovi.
14. Objednávateľ neposkytuje preddavky ani zálohové platby a Zhotoviteľ ich nebude požadovať.
15. Objednávateľ vyžaduje a Zhotoviteľ je povinný akceptovať zádržné z ceny Diela vo výške 5% z každej fakturovanej čiastky bez DPH (ďalej len „zádržné“). Táto skutočnosť bude uvedená v každej čiastkovej faktúre. Zádržné slúži na prípadnú úhradu nákladov na odstránenie nedorobkov alebo vád, ktoré Zhotoviteľ včas nezačal odstraňovať alebo ich včas neodstránil, na náhradu škody spôsobenú v dôsledku konania alebo nekonania Zhotoviteľa, alebo úhradu akýchkoľvek nárokov Objednávateľa voči Zhotoviteľovi v priamej alebo nepriamej súvislosti s touto Zmluvou vrátane nároku Objednávateľa na zaplatenie zmluvnej pokuty podľa tejto Zmluvy. Zádržné vo výške podľa predchádzajúcej vety, znížené o prípadné náklady na odstránenie vád Diela Objednávateľom, alebo o iné nároky Objednávateľa voči Zhotoviteľovi, na ktoré Objednávateľovi vznikol nárok, bude Objednávateľom uvoľnené do pätnástich (15) kalendárnych dní odo dňa odstránenia všetkých vád a nedorobkov zistených v preberacom konaní podľa článku II bod 17. a bod 18.
16. Zhotoviteľ je oprávnený vystaviť záverečnú faktúrupo tom, ako predloží Objednávateľovi doklad preukazujúci prevedenie finančných prostriedkov vo výške 5 % z ceny Diela bez DPH na neúročený účet Objednávateľa uvedený v záhlaví tejto Zmluvy. Tieto finančné prostriedky slúžia naprípadnú úhradu nákladov na odstránenie záručných vád, ktoré Zhotoviteľ včas nezačal odstraňovať alebo ich včas neodstránil alebo na úhradu akýchkoľvek nárokov Objednávateľa voči Zhotoviteľovi v súvislosti s neplnením si povinností Zhotoviteľa podľa článku VI Zmluvy. Finančné prostriedky podľa prvej vety tohto bodu Zmluvy Objednávateľ vráti Zhotoviteľovi na účet uvedený v Záhlaví tejto Zmluvy v lehote najneskôr do pätnástich (15) kalendárnych dní po uplynutí záručnej doby na Dielo v trvaní šesťdesiat (60) mesiacov uvedenej v článku VIII bod 5. tejto Zmluvy, a to znížené o prípadné náklady na odstránenie záručných vád Diela Objednávateľom, alebo o iné nároky Objednávateľa voči Zhotoviteľovi, na ktoré Objednávateľovi vznikol nárok. Objednávateľ pri vrátení finančných prostriedkov, ak si z nich uplatnil plnenie, odovzdá Zhotoviteľovi aj písomný prehľad ich použitia.
17. Zmluvné strany sa dohodli, že Zhotoviteľ je oprávnený namiesto prevedenia finančných prostriedkov vo výške 5 % z ceny Diela bez DPH na neúročený účet Objednávateľa podľa článku III bod 16. tejto Zmluvy, predložiť Objednávateľovi pred vystavením záverečnej faktúry,bankovú záruku vo výške 5 % z ceny Diela bez DPH, splatnú na účet Objednávateľa na splnenie záväzkov podľa článku III bod 16. tejto Zmluvy, ktorá musí mať formu neodvolateľnej bankovej záruky (na prvú výzvu a bez námietok). Banková záruka musí byť poskytnutá bankou
so sídlom v Slovenskej republike alebo pobočkou zahraničnej banky v Slovenskej republike alebo bankou so sídlom v inom členskom štáte Európskej únie. Banková záruka musí oprávňovať Objednávateľa na čiastočné alebo úplné využitie bankovej záruky. Banková záruka nesmie obsahovať zákaz odstúpenia, postúpenia, založenia alebo vinkulácie nárokov zo záruky. V prípade, že banková záruka bude vystavená v cudzom jazyku, spolu s bankovou zárukou musí Zhotoviteľ predložiť Objednávateľovi jej úradný preklad do slovenského jazyka. V bankovej záruke musí banka písomne vyhlásiť, že neodvolateľne a bez akýchkoľvek námietok na prvú výzvu uspokojí Objednávateľa uhradením peňažnej sumy alebo peňažných súm v akejkoľvek výške, ktorých celková výška neprekročí peňažnú sumu, ktorú Objednávateľ požaduje ako bankovú záruku v prípade, ak Zhotoviteľ porušuje svoje záväzky vyplývajúce z článku III bod 16. tejto Zmluvy a všeobecne záväzných právnych predpisov. Banková záruka zostane v plnej výške platná až do uplynutia záručnej doby na Dielo podľa tejto Zmluvy. Originál bankovej záruky je Objednávateľ povinný vrátiť Zhotoviteľovi do pätnástich (15) kalendárnych dní po uplynutí záručnej doby na Dielo v trvaní šesťdesiatich (60) mesiacov uvedenej v článku VIII bod 5. tejto Zmluvy.
18. Zmluvné strany sa dohodli, že v prípade, ak Objednávateľ zistí, že si Zhotoviteľ neplní svoje finančné povinnosti,
t. j. nevykonáva úhrady jednotlivých faktúr za práce, ktoré pre Zhotoviteľa realizujú subdodávatelia uvedení v Prílohe č. 3 tejto Zmluvy, Objednávateľ je oprávnený

a) vyzvať Zhotoviteľa, aby v primeranej lehote určenej Objednávateľom vykonal nápravu. Zhotoviteľ je povinný
v lehote určenej Objednávateľom uspokojiť nároky subdodávateľa a písomne preukázať Objednávateľovi vykonanie úhrady za práce, ktoré pre Zhotoviteľa realizoval subdodávateľ,

b) podľa § 41 ods. 7 Zákona o verejnom obstarávaní uhradiť vykonané práce priamo subdodávateľovi, ak Zhotoviteľ nevykoná úhradu podľa písm. a) tohto článku tejto Zmluvy a ak o to subdodávateľ požiada a k svojej žiadosti priloží aj doklady preukazujúce riadne splnenie príslušnej časti záväzku. K subdodávateľom predloženým dokladom si Objednávateľ vyžiada písomné stanovisko Zhotoviteľa, ktorý je povinný ho Objednávateľovi doručiť
do troch (3) pracovných dní odo dňa doručenia žiadosti Objednávateľa. Uvedené stanovisko nie je pre Objednávateľa záväzné, môže sa ním riadiť pri rozhodovaní o priamej platbe subdodávateľovi. Ak Zhotoviteľ v uvedenej lehote nedoručí stanovisko Objednávateľovi, bude Objednávateľ považovať nárok subdodávateľa za oprávnený,

c) si v prípade priamej úhrady vykonaných prác subdodávateľovi započítať sumu uhradenú subdodávateľovi voči Zhotoviteľom nárokovaným uhradeným aj neuhradeným pohľadávkam z tejto Zmluvy, alebo vyzvať Zhotoviteľa
na zaplatenie tejto sumy na účet Objednávateľa. V takomto prípade je Zhotoviteľ povinný túto sumu zaplatiť na účet Objednávateľa najneskôr do piatich (5) pracovných dní od doručenia písomnej výzvy.

19. Priama platba Objednávateľa subdodávateľovi nemá vplyv na ostatné ustanovenia tejto Zmluvy.

**Čl. IV**

**Práva a povinnosti zmluvných strán**

1. Zhotoviteľ je povinný vykonať Dielo riadne, v množstve, v rozsahu a v termíne podľa podmienok dohodnutých v tejto Zmluve a odovzdať Objednávateľovi Dielo v bezchybnom stave spôsobilom na riadne užívanie a na účel dojednaný v zmysle článku I bod 2. tejto Zmluvy. Zhotoviteľ je povinný vykonať Dielo na vlastnú zodpovednosť, náklady a nebezpečenstvo a spôsobom dohodnutým v tejto Zmluve.
2. Zhotoviteľ je povinný pri vykonávaní Diela postupovať s náležitou odbornou starostlivosťou a dodržiavať všeobecne záväzné právne predpisy, Slovenské technické normy (STN), technické normalizačné informácie (TNI), postupovať v súlade s technickou dokumentáciou inštalovaných zariadení, odporúčaní výrobcu inštalovaných zariadení a projektanta zariadení a dodržiavať podmienky stanovené touto Zmluvou. Zhotoviteľ pri vykonaní Diela postupuje samostatne vychádzajúc z predloženej projektovej dokumentácie. Pri vykonávaní Diela je Zhotoviteľ viazaný aj pokynmi Objednávateľa. V prípade, že Zhotoviteľ má za to, že pokyny dané mu Objednávateľom týkajúce sa spôsobu vykonávania Diela sú nevhodné, je povinný pred ich splnením Objednávateľa na túto nevhodnosť vopred upozorniť.
3. Zhotoviteľ vykonáva priebežnú kompletizáciu a kontrolu dokladov v súvislosti s dodávkami materiálu, konštrukcií a technológií. Zhotoviteľ je povinný na vlastné náklady vykonať alebo zaistiť overenie, rovnako ako zabezpečiť doklady o všetkých revíziách, meraniach a skúškach, ktoré dokladujú kvalitu a spôsobilosť častí technických zariadení, najmä z hľadiska požiadaviek hygienických, požiarnych a ochrany životného prostredia.
4. Objednávateľ sa zaväzuje zabezpečiť Zhotoviteľovi vhodné podmienky pre vykonanie Diela. Objednávateľ umožní Zhotoviteľovi v nevyhnutnej miere užívanie staveniska, resp. Stavby po celú dobu realizácie prác (vykonávania Diela).
5. Objednávateľ sa zaväzuje odovzdať Zhotoviteľovi miesto vykonania Diela, v stave spôsobilom na zriadenie staveniska v zmysle príslušných právnych predpisov. Objednávateľ je povinný obstarať všetky povolenia, vyjadrenia a iné podklady potrebné pre riadne a včasné vykonanie Diela zo strany Zhotoviteľa a tieto protokolárne odovzdať Zhotoviteľovi najneskôr pri odovzdaní staveniska, v opačnom prípade Zhotoviteľ nie je zodpovedný za akékoľvek omeškanie spôsobené nedodržaním povinnosti Objednávateľa podľa tohto bodu. Objednávateľ sa tiež zaväzuje, že bez zbytočného odkladu po doručení písomnej výzvy (vrátane e-mailovej) poskytne Zhotoviteľovi ďalšie podklady potrebné na uskutočnenie Diela. Všetky takto odovzdané podklady zostávajú vo vlastníctve Objednávateľa. Zhotoviteľ je oprávnený podklady potrebné pre vykonanie Diela vrátane projektovej dokumentácie použiť výhradne pre účely plnenia tejto Zmluvy.
6. Zhotoviteľ a všetci jeho zamestnanci, subdodávatelia Zhotoviteľa a ich zamestnanci a iné osoby vykonávajúce činnosti pre Zhotoviteľa, vykonávajúci Dielo sú povinní dodržiavať právne predpisy a opatrenia na zaistenie bezpečnosti a ochrany zdravia pri práci, protipožiarne opatrenia a opatrenia na ochranu životného prostredia. Zhotoviteľ zároveň zabezpečí, aby všetci jeho zamestnanci, subdodávatelia a ich zamestnanci a ďalšie osoby vykonávajúce pre Zhotoviteľa činnosti na Diele absolvovali právnymi predpismi ustanovené školenia alebo mali príslušné atesty a osvedčenia. Zhotoviteľ je povinný zabezpečiť svojim zamestnancom príslušné osobné ochranné pracovné pomôcky. Zhotoviteľ bude v prípade nehody, pracovného úrazu alebo inej podobnej udalosti okamžite postupovať v súlade so všeobecne záväznými právnymi predpismi. Ak porušením týchto povinností Zhotoviteľa vznikne Objednávateľovi škoda, zodpovedá za ňu v plnom rozsahu Zhotoviteľ. Zaistenie prostriedkov bezpečnosti a ochrany zdravia, ako aj protipožiarnej ochrany pracovníkov Zhotoviteľa je povinnosťou Zhotoviteľa.
7. Zhotoviteľ je povinný bez zbytočného odkladu po podpise tejto Zmluvy, najneskôr v deň prevzatia staveniska určiť pre vykonanie stavebných prác zodpovedného stavbyvedúceho. Stavbyvedúci musí byť bezúhonný a musí svojimi odbornými a profesionálnymi znalosťami a dĺžkou praxe zaručovať riadne a včasné splnenie povinností Zhotoviteľa. Stavbyvedúci Zhotoviteľa musí spĺňať minimálne požiadavky, ktoré boli stanovené na stavbyvedúceho vo Verejnom obstarávaní. Meno a fotokópie dokladov o jeho odbornej spôsobilosti budú predložené Objednávateľovi vo vyššie uvedenom termíne. V prípade neprítomnosti stavbyvedúceho musí byť na stavenisku prítomný zástupca stavbyvedúceho. Zhotoviteľ sa zaväzuje v prípade neplnenia povinností stavbyvedúceho na základe odôvodneného písomného oznámenia Objednávateľa nahradiť ho bezodkladne inou osobou.
8. Objednávateľ je oprávnený prostredníctvom poverenej osoby priebežne kontrolovať všetky časti Diela, ktoré budú zakryté alebo sa stanú neprístupnými. Zhotoviteľ je povinný vopred písomne vyzvať Objednávateľa na kontrolu a preverenie prác, ktoré v ďalšom postupe budú zakryté, alebo sa stanú neprístupnými. Výzva musí byť doručená Objednávateľovi najneskôr tri (3) pracovné dni vopred. Ak Zhotoviteľ nevyzve Objednávateľa na kontrolu podľa tohto bodu Zmluvy, je povinný na žiadosť Objednávateľa na svoje náklady odkryť práce, ktoré boli zakryté alebo ktoré sa stali neprístupnými. V prípade, ak sa Objednávateľ, resp. jeho stavebný dozor na vykonanie kontroly nedostaví, Zhotoviteľ môže pokračovať v zhotovovaní Diela bez vykonania kontroly. Objednávateľ má právo požadovať od Zhotoviteľa vykonanie dodatočnej kontroly, len ak mu účasť na kontrole znemožnila preukázateľne prekážka, ktorú objektívne nemohol odvrátiť a pokiaľ je vykonanie dodatočnej kontroly možné s prihliadnutím na riadne a včasné zhotovovanie Diela Zhotoviteľom. V takom prípade je však Objednávateľ povinný nahradiť Zhotoviteľovi všetky náklady spôsobené oneskorením kontroly a v dôsledku jej vykonania sa Zhotoviteľ nemôže dostať do omeškania s plnením svojich povinností/termínov podľa tejto Zmluvy.
9. Všetky odborné práce musia vykonávať zamestnanci Zhotoviteľa alebo jeho subdodávatelia majúci príslušnú kvalifikáciu. Doklad o kvalifikácii zamestnancov je Zhotoviteľ na žiadosť Objednávateľa povinný predložiť v lehote určenej Objednávateľom, ktorá bude v trvaní minimálne 5 pracovných dní, ak v tejto Zmluve nie je uvedené inak. V prípade ak Zhotoviteľ nesplní ktorúkoľvek povinnosť podľa tohto článku Zmluvy napriek predchádzajúcemu písomnému upozorneniu Objednávateľa, ide o podstatné porušenie Zmluvy Zhotoviteľom a Objednávateľ je oprávnený odstúpiť od Zmluvy.
10. Pri plnení predmetu tejto Zmluvy je Objednávateľ povinný poskytnúť Zhotoviteľovi potrebnú súčinnosť a spoluprácu v rozsahu, aký je potrebný na vykonanie Diela, a to bezodkladne, najneskôr však v lehote piatich (5) kalendárnych dní od výzvy Zhotoviteľa, pričom o súčinnosť má právo Zhotoviteľ požiadať aj formou zápisu (výzvy) v stavebnom denníku. Po dobu omeškania Objednávateľa s poskytnutím súčinnosti nie je Zhotoviteľ v omeškaní s plnením jeho záväzkov podľa tejto Zmluvy. V prípade neposkytnutia súčinnosti zo strany Objednávateľa budú lehoty predĺžené o rovnaký počet dní, počas ktorých si Objednávateľ neplnil svoj záväzok poskytnúť súčinnosť voči Zhotoviteľovi.
11. Zhotoviteľ je povinný zabezpečiť na svoje náklady dopravu všetkých materiálov a dielov, výrobkov a strojov a zariadení a ich presun na stavenisko. Zhotoviteľ sa zaväzuje realizovať prepravu nákladu vozidlami nad 7,5t vrátane len cez pracovné dni a soboty (mimo štátnych sviatkoch a dní pracovného pokoja) v čase od 08.00 hod.
 do 17.00 hod. Zhotoviteľ bude oprávnený používať pri stavebných prácach podľa tejto Zmluvy tie zdroje elektrickej energie, vody a ďalších služieb, ktoré sú k dispozícii na stavenisku. Zhotoviteľ zabezpečí na vlastné náklady a riziko všetky prístroje potrebné pre používanie týchto služieb. Všetky náklady súvisiace s energiami hradí Zhotoviteľ.
12. Objednávateľ je oprávnený kontrolovať vykonávanie Diela a všetky postupy, najmä či sa Dielo vykonáva podľa projektovej dokumentácie, stavebného povolenia, touto Zmluvou dohodnutých podmienok, technických noriem a iných všeobecne záväzných právnych predpisov. Objednávateľ je tiež oprávnený organizovať kontrolné dni a koordinačné porady, ktorých je Zhotoviteľ povinný sa zúčastniť, a to prostredníctvom stavbyvedúceho a ďalších splnomocnených zástupcov Zhotoviteľa. Miesto a termín konania koordinačných porád a kontrolných dní je Objednávateľ povinný oznámiť Zhotoviteľovi písomne alebo e-mailom, najmenej päť (5) pracovných dní vopred, pokiaľ sa zmluvné strany nedohodnú inak. Ak Objednávateľ zistí, že Zhotoviteľ vykonáva Dielo v rozpore so svojimi povinnosťami podľa príslušných predpisov a podľa tejto Zmluvy, je Objednávateľ oprávnený dožadovať sa toho, aby Zhotoviteľ odstránil vady vzniknuté vadným vykonávaním Diela a Dielo vykonal riadnym spôsobom.
13. Objednávateľ zabezpečí všetky rozhodnutia orgánov štátnej správy potrebné pre vykonanie Diela.
14. Zhotoviteľ je povinný rešpektovať a dôsledne plniť podmienky vyplývajúce zo stavebného povolenia, prípadne podmienky, ktoré počas vykonávania Diela vznesú kompetentné orgány štátnej správy, resp. samosprávy.
15. Zhotoviteľ je povinný uhradiť všetky pokuty uložené Objednávateľovi v súvislosti s vykonaným Dielom, ak tieto zavinil Zhotoviteľ nedodržaním podmienok stavebného povolenia, pokynov Objednávateľa a stavebného dozoru alebo nedodržaním akýchkoľvek všeobecne záväzných právnych predpisov, ktoré sa na túto Zmluvu uplatňujú.
16. Objednávateľ zodpovedá za to, že odovzdané podklady, resp. materiály sú bez právnych alebo iných vád. Ak Zhotoviteľ počas vykonávania Diela zistí chyby v projektovej dokumentácii a ostatných podkladoch pre realizáciu Diela predtým, ako má dôjsť k realizácii tej časti Diela, ktorej sa chybná alebo nepresná projektová dokumentácia alebo iný podklad k vykonaniu Diela týka a oznámi to Objednávateľovi, Objednávateľ je povinný bezodkladne, najneskôr však do desiatich (10) pracovných dní od upozornenia, tieto chyby na vlastné náklady odstrániť, resp. zabezpečiť ich odstránenie tak, aby Zhotoviteľ mohol Dielo riadne a včas vykonať. O dobu odstraňovania prípadných chýb a nedostatkov projektovej dokumentácie a ostatných podkladov sa predlžuje termín vykonania Diela a Zhotoviteľ nie je v omeškaní s vykonaním Diela podľa tejto Zmluvy.
17. Skutočnosť, že Objednávateľ skontroloval dodávky, vzorky a vykonané práce nezbavuje Zhotoviteľa povinnosti niesť zodpovednosť za ich prípadné vady a vykonávanie potrebných kontrol tak, aby bolo zaručené riadne vykonanie Diela.
18. Zhotoviteľ sa zaväzuje použiť na vykonanie Diela len také materiály a zariadenia, ktoré majú platné certifikáty kvality a spĺňajú podmienky kladené na stavebné materiály daného typu príslušnými všeobecne záväznými právnymi predpismi. Zhotoviteľ nie je oprávnený pri realizácii Diela použiť náhradné materiály a výrobky oproti predpokladaným v projektovej dokumentácii alebo v stavebnom povolení, oproti uvedeným v rozpočte (ocenenom výkaze výmer), ktorý tvorí prílohou č. 2 tejto Zmluvy, resp. v súťažných podkladoch Objednávateľa k Dielu, prípadne v inom dokumente predloženom Zhotoviteľom a odsúhlasenom Objednávateľom, a to bez predchádzajúceho písomného súhlasu Objednávateľa alebo oprávnenej osoby Objednávateľa, ktorý môže byť uskutočnený aj formou zápisu v stavebnom denníku, resp. po odsúhlasení technickým dozorom Objednávateľa napr. na kontrolnom dni.
19. Zhotoviteľ zodpovedá za to, že pri realizácii Diela nepoužije materiál, o ktorom je v čase jeho použitia známe, že je škodlivý. Použité stavebné výrobky pri realizácii Diela musia spĺňať podmienky a požiadavky uvedené v zákone č. 133/2013 Z. z. o stavebných výrobkoch a o zmene a doplnení niektorých zákonov v znení neskorších predpisov, ako aj v ďalších právnych predpisoch vzťahujúcich sa na predmet Zmluvy. V prípade ak Zhotoviteľ nesplní ktorúkoľvek povinnosť podľa tohto článku Zmluvy napriek predchádzajúcemu písomnému upozorneniu Objednávateľa, ide o podstatné porušenie Zmluvy Zhotoviteľom a Objednávateľ je oprávnený odstúpiť od Zmluvy.
20. Zmluvné strany sa dohodli, že kontaktnými osobami pre vykonanie Diela sú nasledovné osoby:
21. za Zhotoviteľa:
	* 1. zástupca vo veciach zmluvných:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

tel.: \_\_\_\_\_\_\_\_\_\_\_\_\_\_\_\_\_\_\_

e-mail: \_\_\_\_\_\_\_\_\_\_\_\_\_\_\_\_\_\_\_

* + 1. osoba poverená výkonom funkcie stavbyvedúceho:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

tel.: \_\_\_\_\_\_\_\_\_\_\_\_\_\_\_\_\_\_\_

e-mail: \_\_\_\_\_\_\_\_\_\_\_\_\_\_\_\_\_\_\_

1. za Objednávateľa:
2. zástupca vo veciach zmluvných:

por. Mgr. Martina Rennerová

tel.: 052/78 777 24

e-mail: rennerova@hzs.sk

1. zástupca vo veciach technických:

por. Ing. Marián Rusnák

tel.: 0910 908 275

e-mail: prevadzka@hzs.sk

1. osoba poverená výkonom funkcie stavebného dozoru:

Ing. Ján Žižka

tel.: 0903 641 605

e-mail: ziskaj54@gmail.com

1. Zmluvné strany sú povinné bezodkladne navzájom sa informovať o všetkých skutočnostiach, ktoré majú alebo môžu mať vplyv na plnenie ich vzájomných záväzkov podľa tejto Zmluvy. Zmluvné strany sa budú bez zbytočného odkladu informovať o akejkoľvek zmene vo vyššie uvedených kontaktných osobách a ich kontaktných údajoch. Pre vylúčenie akýchkoľvek pochybností platí, že v tomto prípade sa ustanovenie článku XI bod 3. nepoužije.
2. Objednávateľ je oprávnený vykonávať odborný stavebný dozor nad vykonávaním Diela a dodržiavaním zmluvných podmienok. Stavebný dozor za objednávateľa bude vykonávať Ing. Ján Žilka, číslo osvedčenia 08166 (SKSI).
3. Zhotoviteľ je povinný viesť od začatia realizácie Diela o prácach, ktoré vykonáva, stavebný denník v súlade so zákonom č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a vyhláškou Ministerstva životného prostredia Slovenskej republiky č. 453/2000 Z. z., ktorou sa vykonávajú niektoré ustanovenia stavebného zákona v znení neskorších predpisov. V stavebnom denníku sa budú zaznamenávať všetky rozhodujúce skutočnosti týkajúce sa realizácie Diela. Zápisy do stavebného denníka robí Zhotoviteľ v deň, kedy boli práce vykonané alebo nastali okolnosti, ktoré je potrebné riešiť. Zhotoviteľ je povinný predložiť Objednávateľovi denný záznam najneskôr nasledujúci deň po zápise. Objednávateľ je oprávnený najneskôr do piatich (5) pracovných dní od predloženia záznamu v stavebnom denníku poznačiť svoj súhlas, prípadne nesúhlas s obsahom denného záznamu, a to s uvedením dôvodov nesúhlasu. V prípade, ak sa Objednávateľ v stanovenej lehote k záznamu Zhotoviteľa nevyjadrí, platí, že so záznamom súhlasí. Okrem zástupcov Zhotoviteľa a Objednávateľa a projektanta môžu do stavebného denníka vykonávať zápisy poverení zástupcovia príslušných orgánov štátnej správy. Stavebný denník sa vedie až do odstránenia poslednej vady, resp. nedorobku, zisteného pri kolaudácii stavebných prác a uchováva sa minimálne do doby uplynutia lehoty na uplatnenie práv zo zodpovednosti za vady, resp. zo záruky. V priebehu pracovného času musí byť stavebný denník na stavbe trvalo prístupný.
4. Zhotoviteľ je povinný trvalo udržiavať na stavenisku a v jeho okolí čistotu a poriadok. Pri znečistení komunikácie (dovoz a odvoz materiálu) je Zhotoviteľ povinný túto komunikáciu vždy bezodkladne a na vlastné náklady dôkladne očistiť.
5. Zhotoviteľ zabezpečí na svoje náklady stráženie a osvetlenie staveniska, ak je to potrebné. Prevádzkové, sociálne, prípadne aj výrobné zariadenia na stavenisku si zabezpečuje Zhotoviteľ v súlade s projektovou dokumentáciou. Náklady na vybudovanie, prevádzkovanie, údržbu, likvidáciu a vypratanie zariadenia staveniska sú súčasťou Ceny Diela.
6. Zhotoviteľ je povinný chrániť Dielo počas jeho realizácie a zabezpečiť hotové časti Diela ochrannými prostriedkami tak, aby nedošlo k ich zničeniu, poškodeniu alebo znehodnoteniu do doby odovzdania Diela Objednávateľovi. Zhotoviteľ je povinný mať na stavbe projektovú dokumentáciu Diela, ktorú mu pre potreby realizácie Diela Objednávateľ zapožičal.
7. Zhotoviteľ je povinný zabezpečiť stavenisko tak, aby počas výkonu prác a tiež v období pracovného pokoja, na stavenisku a jeho okolí nedošlo k poškodeniu života, zdravia a majetku tretích osôb. Zhotoviteľ je povinný hlásiť akékoľvek škody a krádeže už vykonaných prác a zabudovaných technológií bez zbytočného odkladu Objednávateľovi. Zhotoviteľ je povinný odvážať stavebný odpad a vykonávať pravidelne denné hrubé čistenie stavby po ukončení svojich prác. Odpady, zvyšky stavebných materiálov a stavebných prvkov je potrebné vecne, správne a odborne odstrániť, a to v súlade so zákonom č. 223/2001 Z. z. o odpadoch a o zmene a doplnení niektorých zákonov v znení neskorších predpisov a s ním súvisiacich predpisov a ostatných predpisov.
8. Zmluvné strany sa zaviazali, že budú vzájomne spolupracovať a poskytnú si vzájomnú súčinnosť pri riešení konkrétnych technických otázok a problémov, ktoré vzniknú počas realizácie Diela, najmä vzhľadom na ich možný vplyv na výšku Ceny Diela. Zhotoviteľ je povinný upozorniť Objednávateľa na možnosť realizácie jednoduchších a finančne menej náročných riešení ako predpokladá projektová dokumentácia alebo Zmluva.
9. Objednávateľ je oprávnený nechať sa zastupovať technickým dozorom, konzultantskou spoločnosťou alebo generálnym projektantom. Rozsah práv a povinností každého zástupcu Objednávateľa bude presne vymedzený v písomnom plnomocenstve.
10. Zhotoviteľ zodpovedá pri vykonávaní Diela za ochranu pred požiarmi v zmysle zákona č. 314/2001 Z. z. o ochrane pred požiarmi v znení neskorších predpisov a vyhlášky Ministerstva vnútra Slovenskej republiky č. 121/2002 Z. z. o požiarnej prevencii v znení neskorších predpisov. Zhotoviteľ zodpovedá v plnom rozsahu za bezpečnosť a ochranu zdravia pri práci v zmysle zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov pri vykonávaní stavebných prác. Zhotoviteľ ďalej zodpovedá za plnenie povinností vyplývajúcich z Nariadenia vlády Slovenskej republiky č. 396/2006 Z. z. o minimálnych bezpečnostných a zdravotných požiadavkách na stavenisko. V súlade s § 6 tohto nariadenia vlády je Zhotoviteľ povinný zabezpečiť koordináciu bezpečnosti a ochrany zdravia pri práci.

**Čl. V**

**Vlastnícke právo k Dielu a nebezpečenstvo škody na Diele**

1. Zmluvné strany berú na vedomie, že Zhotoviteľ bude Dielo vykonávať na pozemkoch a v Jestvujúcej prevádzkovej budove vo výlučnom vlastníctve Slovenskej republiky a v správe Objednávateľa, ktoré sa nachádzajú v okrese Liptovský Mikuláš, obec Liptovský Hrádok, katastrálne územie Liptovský Hrádok, parcela registra „C“ č. 1039/7, evidované na liste vlastníctva č.213. V súlade s § 542 ods. 3 Obchodného zákonníka na Zhotoviteľa neprechádza vlastnícke právo k Dielu. Vlastníkom stavebného materiálu a zariadení sa Objednávateľ stáva momentom ich zabudovania do Diela.
2. Zhotoviteľ znáša nebezpečenstvo škody na Diele od začatia vykonávania Diela do okamihu protokolárneho prevzatia Diela Objednávateľom. Ak Zhotoviteľ pri realizácii Diela spôsobí Objednávateľovi škodu zavineným konaním vrátane nedbanlivostného konania, je povinný ju v plnom rozsahu nahradiť. Zhotoviteľ tiež zodpovedá Objednávateľovi za škodu, ktorá vznikla v dôsledku preukázateľného zanedbania či porušenia niektorej z povinností Zhotoviteľa stanovených touto Zmluvou.

**Čl. VI**

**Subdodávky**

1. Zhotoviteľ  je oprávnený poveriť vykonaním Diela alebo časti Diela inú (iné)/tretiu (tretie) osobu (osoby) (ďalej len „**subdodávateľ/subdodávatelia**“) iba v rozsahu (podiel subdodávok a subdodávateľ) uvedenom v prílohe č. 3 tejto Zmluvy. Pri vykonávaní Diela/časti Diela prostredníctvom subdodávateľa/subdodávateľov má Zhotoviteľ zodpovednosť, akoby Dielo/časť Diela vykonával sám.
2. V prílohe č. 3 tejto Zmluvy sú uvedené údaje o všetkých známych a Objednávateľom odsúhlasených subdodávateľoch Zhotoviteľa, ktorí sú známi v čase uzatvorenia tejto Zmluvy, a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia, ako aj ďalšie údaje podľa prílohy č. 3 tejto Zmluvy.
3. Zhotoviteľ je oprávnený zmeniť a/alebo doplniť subdodávateľa, pričom je povinný takúto zmenu a/alebo doplnenie vrátane údajov podľa bodu 2. tohto článku Zmluvy oznámiť Objednávateľovi, a to bezodkladne. Ak Objednávateľ do piatich (5) pracovných dní od oznámenia zmeny a/alebo doplnenia písomne nevyjadrí námietky k zmene a/alebo doplneniu subdodávateľa, má sa za to, že so zmenou a/alebo doplnením subdodávateľa súhlasí. Zhotoviteľ je povinný Objednávateľovi oznámiť akúkoľvek zmenu údajov u subdodávateľov, uvedených v prílohe č. 3 tejto Zmluvy, a to bezodkladne.
4. Údaje podľa bodov 2. a 3. tohto článku Zmluvy sa nevyžadujú o dodávateľovi stavebného materiálu alebo iného tovaru potrebného na vykonanie Diela.
5. Pri výbere subdodávateľa/subdodávateľov postupuje Zhotoviteľ s maximálnou odbornou starostlivosťou a je oprávnený poveriť vykonaním Diela/časti Diela len takého/takých subdodávateľa/subdodávateľov, ktorí majú na vykonanie Diela/časti Diela potrebnú kvalifikáciu v zmysle príslušných právnych predpisov.
6. Zhotoviteľ je povinný zabezpečiť, aby mal splnené povinnosti ohľadom zápisu do registra partnerov verejného sektora vo vzťahu k subdodávateľom Zhotoviteľa v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „**zákon o registri partnerov verejného sektora**“).

**Článok VII**

**Ostatné dojednania**

1. Zhotoviteľ vyhlasuje, že v čase uzatvorenia Zmluvy má splnené povinnosti, ktoré mu vyplývajú zo zákona o registri partnerov verejného sektora. V prípade, ak budú na strane Zhotoviteľa ako zmluvnej strany vystupovať viaceré subjekty, podmienku podľa predchádzajúcej vety musia splniť všetky tieto subjekty, ak im táto povinnosť vyplýva zo zákona o registri partnerov verejného sektora.
2. Ak budú na strane Zhotoviteľa ako zmluvnej strany vystupovať viaceré subjekty, práva z tejto Zmluvy voči Objednávateľovi môže uplatňovať výlučne vedúci zhotoviteľ [●], IČO: [●] (ďalej len „**Vedúci Zhotoviteľ**“). Vedúci Zhotoviteľ podľa predchádzajúcej vety je oprávnený vykonávať fakturáciu Ceny Diela v mene všetkých zhotoviteľov, a tiež je za zhotoviteľov výlučne tento oprávnený vykonávať iné práva voči Objednávateľovi vyplývajúce z tejto Zmluvy alebo z právnych predpisov, pokiaľ Zmluva (vrátane príloh) v konkrétnom prípade neurčí inak. Subjekty na strane Zhotoviteľa si osobitnou písomnou dohodou určia a vysporiadajú vzájomné záväzky a oprávnenia vyplývajúce im z tejto Zmluvy. V prípade určenia Vedúceho Zhotoviteľa, je Objednávateľ oprávnený akékoľvek práva a nároky, ktoré mu voči zhotoviteľom z tejto Zmluvy alebo v súvislosti s ňou vzniknú, uplatniť si u tohto Vedúceho Zhotoviteľa.
3. Zmluvné strany sa zaväzujú, že budú zachovávať mlčanlivosť o všetkých dôverných informáciách, ktoré im budú poskytnuté alebo ktoré sa dozvedia v súvislosti s touto Zmluvou a nepoužijú ich na iné účely ako na plnenie tejto Zmluvy. Za dôvernú sa považuje každá informácia, z povahy ktorej je zrejmé, že zmluvná strana má záujem na jej utajovaní, nakoľko nejde o bežne dostupnú informáciu.
4. Dôvernými informáciami nie sú informácie, ktoré sa bez porušenia Zmluvy stali verejne známymi, informácie oprávnene získané inak, ako od druhej zmluvnej strany, a informácie, nakladanie s ktorými upravujú osobitné predpisy, napr. informácie, ktoré je Objednávateľ povinný sprístupniť alebo zverejniť podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
5. Zhotoviteľ je povinný do desiatich (10) pracovných dní odo dňa účinnosti tejto Zmluvy predložiť Objednávateľovi nasledovné doklady:
	* 1. platnú a účinnú poistnú zmluvu na poistenie zodpovednosti za škodu vzniknutú v súvislosti s vykonávaním Diela podľa tejto Zmluvy na minimálnu poistnú sumu vo výške celkovej Ceny Diela t.j. \_\_\_\_\_\_\_\_\_\_\_EUR (slovom \_\_\_\_\_\_\_\_\_\_\_\_\_euro) s DPH (ďalej len „**poistná zmluva**“), vrátane dokladu preukazujúceho, že má uhradené poistné za obdobie podľa predmetnej poistnej zmluvy. Zhotoviteľ splní povinnosť podľa predchádzajúcej vety doručením kópie poistnej zmluvy Zhotoviteľa, z ktorej bude vyplývať splnenie stanovenej požiadavky Objednávateľa. Zhotoviteľ sa zaväzuje toto poistné krytie udržiavať počas celej doby trvania Zmluvy. V prípade, ak je poistná zmluva uzatvorená na dobu neurčitú, Zhotoviteľ je povinný kedykoľvek a bez zbytočného odkladu predložiť Objednávateľovi potvrdenie o zaplatení poistného za príslušné obdobie a predložiť mu príslušnú poistnú zmluvu.

Porušenie záväzku Zhotoviteľa podľa tohto bodu 5. Zmluvy znamená podstatné porušenie Zmluvy Zhotoviteľom, v dôsledku ktorého je Objednávateľ oprávnený od tejto Zmluvy okamžite odstúpiť.

1. Vykonanie Diela nezahŕňa kolaudáciu Diela. Zhotoviteľ zabezpečuje iba odovzdanie podkladov pre kolaudáciu Diela Objednávateľovi, to znamená všetky povolenia a vyjadrenia dotknutých orgánov a iných subjektov potrebné ku kolaudácii Diela.
2. Zhotoviteľ sa zaväzuje dôsledne dodržiavať zákaz nelegálnej práce a nelegálneho zamestnávania v súlade so zákonom č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon o nelegálnej práci a nelegálnom zamestnávaní“).
3. Zhotoviteľ sa zaväzuje kedykoľvek počas trvania tejto Zmluvy poskytnúť Objednávateľovi na vyžiadanie doklady a osobné údaje fyzických osôb, prostredníctvom ktorých bude vykonávať Dielo podľa tejto Zmluvy, v rozsahu nevyhnutnom na kontrolu dodržiavania zákazu nelegálneho zamestnávania.
4. V prípade uloženia pokuty Objednávateľovi kontrolným orgánom podľa § 7b ods. 8 zákona o nelegálnej práci a nelegálnom zamestnávaní za porušenie zákazu prijať prácu alebo službu podľa § 7b ods. 5 zákona o nelegálnej práci a nelegálnom zamestnávaní je Zhotoviteľ povinný pokutu v plnej výške uhradiť Objednávateľovi, na základe výzvy Objednávateľa na jej úhradu, najneskôr do piatich (5) dní od právoplatnosti rozhodnutia o uložení pokuty. Uhradením pokuty nie je dotknutý nárok Objednávateľa na náhradu prípadnej ďalšej škody. Objednávateľ je povinný bezodkladne Zhotoviteľa informovať o konaní vedenom kontrolným orgánom, ktorého výsledkom môže byť uloženie pokuty Objednávateľovi.
5. Zmluvné strany sa dohodli, že Objednávateľ je oprávnený jednostranne započítať si svoju pohľadávku voči Zhotoviteľovi titulom uhradenia pokuty uloženej právoplatným rozhodnutím podľa § 7b ods. 8 zákona o nelegálnej práci a nelegálnom zamestnávaní voči pohľadávke Zhotoviteľa, ktorú je Objednávateľ povinný vyplatiť Zhotoviteľovi. Toto ustanovenie má prednosť pred ustanoveniami tejto Zmluvy, ktoré mu odporujú.
6. Zhotoviteľ sa zaväzuje pri plnení tejto Zmluvy dodržiavať platné a účinné všeobecne záväzné právne predpisy Slovenskej republiky ako aj záväzné právne akty Európskej únie (ďalej len „**EÚ**") v oblasti Štrukturálnych fondov EÚ a primerane v rozsahu vzťahujúcom sa na Zhotoviteľa aj rešpektovať ostatné pravidlá vydané na ich základe ( napr. Systém finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 - 2020, Systém riadenia európskych štrukturálnych a investičných fondov na programové obdobie 2014-2020 a pod.). Za účelom preventívneho riešenia problémov spojených s refundáciou nákladov na realizáciu projektu môže Objednávateľ aj vopred oznámiť Zhotoviteľovi informácie a pokyny, ktoré je v tomto ohľade nevyhnutné dodržiavať zo strany Zhotoviteľa (napr. požiadavky na špecifikáciu plnenia v preberacom protokole alebo faktúrach Zhotoviteľa a pod ).
7. Zhotoviteľ je povinný strpieť výkon kontroly/auditu súvisiaceho s plnením podľa tejto Zmluvy kedykoľvek počas platnosti a účinnosti Zmluvy o poskytnutí nenávratného finančného príspevku, na základe ktorej je financované vykonanie Diela (ďalej aj len „**Zmluva o poskytnutí NFP**"), a to zo strany oprávnených osôb na výkon tejto kontroly/auditu v zmysle príslušných právnych predpisov Slovenskej republiky a Európskej únie, najmä zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov a zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov a vyššie uvedenej Zmluvy o poskytnutí NFP a jej príloh vrátane Všeobecných zmluvných podmienok a poskytnúť im riadne a včas všetku potrebnú súčinnosť.
8. Oprávnenými osobami na výkon kontroly v zmysle vyššie uvedeného v bode 12. sú najmä:

a) Poskytovateľ NFP a ním poverené osoby;

b) Útvar vnútorného auditu Riadiaceho orgánu alebo Sprostredkovateľského orgánu a nimi poverené osoby;

c) Najvyšší kontrolný úrad Slovenskej republiky, Úrad vládneho auditu, Certifikačný orgán a nimi poverené osoby;

d) Orgán auditu, jeho spolupracujúce orgány a osoby poverené na výkon kontroly/auditu;

e) Splnomocnení zástupcovia Európskej Komisie a Európskeho dvora audítorov;

f) Orgán zabezpečujúci ochranu finančných záujmov Európskej únie;

g) osoby prizvané orgánmi uvedenými v písm. a) až f) v súlade s príslušnými právnymi predpismi Slovenskej republiky a právnymi aktmi Európskej únie.

**Čl. VIII**

**Záruka a zodpovednosť za škodu**

1. Zhotoviteľ zodpovedá za úplné, kvalitné a kompletné zhotovenie Diela v celku a v súlade s touto Zmluvou, projektovou dokumentáciou, stavebným povolením, príslušnými právnymi predpismi a technickými normami a podľa požiadaviek a pokynov Objednávateľa. Zhotoviteľ zodpovedá za to, že Dielo bude mať počas celej záručnej doby stanovené vlastnosti.
2. Zhotoviteľ zaručuje Objednávateľovi, že Dielo bude po dobu trvania záručnej doby spôsobilé pre použitie k zmluvne dohodnutému účelu, a že si zachová vlastnosti v zmysle článku I bod 2. tejto Zmluvy.
3. Zhotoviteľ zodpovedá za vady, ktoré má Dielo v čase jeho odovzdania Objednávateľovi, ako aj za vady, ktoré vznikli alebo sa prejavili počas záručnej doby. Vady zjavné pri odovzdávaní Diela sa zaznamenajú v preberacom protokole pri odovzdaní Diela. Vady, ktoré nebránia užívaniu Diela bude Zhotoviteľ povinný odstrániť do pätnástich (15) kalendárnych dní od ich zistenia, ak sa s Objednávateľom nedohodne inak.
4. Zhotoviteľ nezodpovedá za vady, ktoré boli spôsobené použitím podkladov od Objednávateľa alebo nevhodných pokynov Objednávateľa, a Zhotoviteľ nemohol ani pri vynaložení odbornej starostlivosti zistiť ich nevhodnosť alebo Objednávateľ na ich použití aj napriek písomnému upozorneniu trval.
5. Zhotoviteľ poskytuje Objednávateľovi na stavebné časti Diela záručnú dobu v trvaní šesťdesiat (60) mesiacov. Pri niektorých výrobkoch a súčiastkach, zabudovaných materiáloch, technických a technologických zariadeniach a prvkoch platí osobitná záručná doba poskytnutá jednotlivými výrobcami na základe záručných listov, ktoré Zhotoviteľ odovzdá Objednávateľovi pri odovzdaní Diela, najmenej však dvadsaťštyri (24) mesiacov od odovzdania Diela Objednávateľovi. Zhotoviteľ je povinný spolu s odovzdaním Diela odovzdať Objednávateľovi osobitne zoznam vecí, u ktorých plynie osobitná záručná doba. Na ostatné výrobky, súčiastky, materiály a zariadenia sa vzťahuje záručná doba podľa prvej vety.
6. Záručná doba začína plynúť dňom protokolárneho odovzdania a prevzatia Diela. V prípade, ak Objednávateľ prevzal Dielo s vadami a nedorobkami, ktoré nebránia užívaniu Diela, záručná doba začína plynúť od okamihu podpísania zápisu o odstránení týchto vád a nedorobkov.
7. Záručná doba neplynie po dobu, po ktorú Objednávateľ nemôže Dielo alebo jeho časť užívať pre jeho vady a nedorobky, za ktoré zodpovedá Zhotoviteľ.
8. Zhotoviteľ je povinný počas plynutia záručnej doby bezplatne na svoje náklady, riziko a zodpovednosť odstrániť zistené vady, za ktoré nesie zodpovednosť v súlade s ustanoveniami Zmluvy a ustanoveniami Obchodného zákonníka. Ak vady nemôžu byť odstránené, má Objednávateľ právo na zodpovedajúcu primeranú zľavu z celkovej Ceny Diela. U výrobkov, súčiastok, materiálov a zariadení, u ktorých plynie osobitná záručná doba, Zhotoviteľ zabezpečí, aby poskytovateľ tejto záruky reklamáciu riadne vybavil. V opačnom prípade má Objednávateľ právo na primeranú zľavu z celkovej Ceny Diela. Zmluvné strany sa môžu dohodnúť aj na odstránení vád Zhotoviteľom, za ktoré Zhotoviteľ nezodpovedá. V tomto prípade je Objednávateľ povinný odstránenie vady zaplatiť. Výška odplaty v tomto prípade bude dohodnutá v súlade so všeobecne záväznými právnymi predpismi, pričom zmluvné strany pri jej určení vezmú do úvahy aj odplaty platené za porovnateľné vady na porovnateľných dielach v čase odstránenia tejto vady.
9. Objednávateľ je povinný vady písomne reklamovať bez zbytočného odkladu po ich zistení, najneskôr však v lehote pätnástich (15) pracovných dní odo dňa, kedy vadu zistil alebo mohol zistiť pri vynaložení odbornej starostlivosti. Pre dodržanie podmienky písomnej reklamácie postačí uplatniť reklamáciu e-mailom na e-mailovú adresu \_\_\_\_\_\_\_\_\_\_\_\_\_. V reklamácii musia byť vady popísané a uvedené ako sa prejavujú a ich rozsah. Z reklamačného konania bude urobený zápis, ktorý bude obsahovať údaje týkajúce sa oprávnenosti či neoprávnenosti reklamácie a termín jej odstránenia.
10. Zhotoviteľ sa zaväzuje nastúpiť k odstráneniu vád do desiatich (10) kalendárnych dní odo dňa doručenia reklamácie a odstrániť vady v čo najkratšom technicky možnom čase, vždy však najneskôr do dvadsaťjeden (21) kalendárnych dní od doručenia oznámenia vady Objednávateľom, pokiaľ sa nedohodne s Objednávateľom inak alebo ak v tejto Zmluve nie je uvedené inak.
11. Pri vadách majúcich charakter havárie alebo ohrozujúcich prevádzku či bezpečnosť osôb alebo vyvolávajúcich nebezpečenstvo vzniku bezprostrednej škody sa Zhotoviteľ zaväzuje nastúpiť k ich odstráneniu bezodkladne, najneskôr do dvadsiatich štyroch (24) hodín od doručenia oznámenia vady Objednávateľom a odstrániť vady najneskôr do desať (10) kalendárnych dní, pričom je povinný bezodkladne urobiť také opatrenia, aby bola zabezpečená prevádzkyschopnosť dotknutej časti Diela, pokiaľ sa nedohodne s Objednávateľom inak. Pokiaľ je vada neodstrániteľná, Zhotoviteľ je povinný provizórne sprevádzkovať poškodenú (nefunkčnú) časť Diela, a to do štyridsiatich ôsmich (48) hodín od nastúpenia Zhotoviteľa na odstraňovanie vady, pokiaľ je to technicky možné.
12. Ak Zhotoviteľ nenastúpi k odstráneniu reklamovanej vady v dohodnutej dobe, alebo ak Zhotoviteľ vadu včas neodstráni, je Objednávateľ oprávnený zabezpečiť odstránenie vady na náklady Zhotoviteľa treťou osobou, prípadne sám túto vadu odstrániť na náklady Zhotoviteľa. Náklady na odstránenie vady Objednávateľom alebo ním poverenou treťou osobou môže Objednávateľ uhradiť z finančných prostriedkov alebo bankovej záruky podľa článku III bodu 16. alebo 17. tejto Zmluvy. Rovnaké práva má Objednávateľ i v prípade, ak je vada Diela neodstrániteľná.
13. Záruka sa nevzťahuje na vady vzniknuté bežným opotrebením alebo nedodržaním pravidiel údržby a na vady, ktoré nevznikli v príčinnej súvislosti s činnosťou Zhotoviteľa. Záruka sa tiež nevzťahuje na vady vzniknuté neodbornou alebo neprimeranou manipuláciou, v prípade zmeny alebo opravy osobami nepoverenými Zhotoviteľom (s výnimkami upravenými v bode 12. tohto článku Zmluvy).
14. Plynutie doby trvania záruky sa prerušuje na obdobie, počas ktorého Zhotoviteľ preukázateľne vedel o existencii akejkoľvek vady Diela a toto neoznámil Objednávateľovi.
15. Reklamáciu je možné uplatniť do posledného dňa záručnej doby, pričom i reklamácia odoslaná Objednávateľom v posledný deň záručnej doby sa považuje za včas uplatnenú.

**Čl. IX**

**Sankcie**

1. V prípade omeškania Zhotoviteľa s odovzdaním Diela riadne a včas v termíne zhotovenia Diela podľa článku II bod 3. tejto Zmluvy, je Objednávateľ oprávnený uplatniť si u Zhotoviteľa nárok na zmluvnú pokutu vo výške 0,03% z Ceny Diela za každý aj začatý deň omeškania až do protokolárneho odovzdania a prevzatia Diela, nie však viac ako 10% z Ceny Diela.
2. Ak Zhotoviteľ preruší práce na vykonávaní Diela bez toho, aby mu na to dal Objednávateľ pokyn alebo aby prerušenie prác bolo spôsobené okolnosťami, ktoré vylučujú zodpovednosť Zhotoviteľa za škodu, je Objednávateľ oprávnený požadovať od Zhotoviteľa úhradu všetkých nákladov a škôd, ktoré mu tak preukázateľne vznikli, a to v plnej výške.
3. V prípade, ak Zhotoviteľ neodstráni vady a nedorobky Diela vyplývajúce z preberacieho protokolu včas, je Objednávateľ oprávnený uplatniť si u Zhotoviteľa nárok na zmluvnú pokutu vo výške 0,03 % z Ceny Diela za každú vadu a každý aj začatý deň omeškania až do dňa, kedy Zhotoviteľ vadu odstráni, nie však viac ako 10% z Ceny Diela.
4. V prípade, ak Zhotoviteľ počas plynutia záručnej doby nenastúpi k odstráneniu reklamovanej vady včas alebo ak neodstráni reklamovanú vadu včas, je Objednávateľ oprávnený uplatniť si u Zhotoviteľa nárok na zmluvnú pokutu vo výške 0,03 % z Ceny Diela za každú vadu a každý aj začatý deň omeškania až do dňa, kedy Zhotoviteľ vadu odstráni, nie však viac ako 10% z Ceny Diela.
5. V prípade, ak Zhotoviteľ nevyprace stavenisko v lehote dohodnutej v článku II bod 22. tejto Zmluvy, je Objednávateľ oprávnený uplatniť si u Zhotoviteľa nárok na zmluvnú pokutu vo výške 0,02% z Ceny Diela za každý aj začatý deň omeškania s plnením svojej povinnosti, nie však viac ako 10% z Ceny Diela; uvedené neplatí, ak Objednávateľ postupuje podľa článku II bod 19. tejto Zmluvy.
6. V prípade, ak Zhotoviteľ poruší povinnosť podľa článku IV bod 9. tejto Zmluvy, je Objednávateľ oprávnený uplatniť si u Zhotoviteľa nárok na zmluvnú pokutu vo výške 500 EUR za každé porušenie takejto povinnosti.
7. V prípade, ak Zhotoviteľ poruší povinnosť podľa článku IV bod 19. tejto Zmluvy, je Objednávateľ oprávnený uplatniť si u Zhotoviteľa nárok na zmluvnú pokutu vo výške 500 EUR za každé porušenie takejto povinnosti.
8. Ak Objednávateľ zistí, že zamestnanci Zhotoviteľa alebo zamestnanci subdodávateľa Zhotoviteľa vykonávajú práce na realizácii Diela alebo sa pohybujú po stavenisku pod vplyvom alkoholu alebo iných omamných a psychotropných látok alebo v prípade akéhokoľvek iného porušenia všeobecne záväzných právnych predpisov vzťahujúcich sa na bezpečnosť a ochranu zdravia pri práci ktorýmkoľvek zamestnancom Zhotoviteľa alebo zamestnancom subdodávateľa Zhotoviteľa, má Objednávateľ právo na zaplatenie zmluvnej pokuty voči Zhotoviteľovi vo výške 300,- EUR za každé preukázateľne zistené požitie alkoholu alebo inej omamnej alebo psychotropnej látky u jedného zamestnanca Zhotoviteľa alebo za každé iné jednotlivé porušenie. Zástupca Objednávateľa má právo uvedených zamestnancov kedykoľvek požiadať, aby sa podrobili kontrole požitia alkoholických nápojov, omamných a psychotropných látok a Zhotoviteľ zabezpečí, aby sa uvedení zamestnanci na požiadanie kontrole podrobili. Osoba, ktorá vykonáva práce na realizácii Diela pod vplyvom alkoholu alebo iných omamných a psychotropných látok a tiež osoba, ktorá sa odmietla podrobiť kontrole, musí bezodkladne opustiť Stavbu, pričom zástupca Objednávateľa je oprávnený ju zo Stavby vykázať.
9. Nárok na zaplatenie zmluvnej pokuty podľa tohto článku Zmluvy nevznikne po dobu, po ktorú bude Zhotoviteľ v omeškaní s plnením svojich záväzkov v dôsledku preukázateľnej vyššej moci (ide o nasledovné prípady vyššej moci: prírodná katastrofa, zemetrasenie, povodeň, vojna, revolúcia, občianska vzbura, blokáda) alebo preukázanej nedostatočnej súčinnosti alebo preukázaného omeškania zo strany Objednávateľa. Za vyššiu moc sa nepovažujú aj opatrenia orgánov verejnej moci (orgánov verejnej správy vrátane orgánov územnej samosprávy) z dôvodu ochrany verejného zdravia a zamedzenia šírenia ochorenia vírusovej respiračnej infekcie COVID-19 alebo iného ochorenia, ktoré objektívne ovplyvňujú riadny chod prevádzky Zhotoviteľa, ako aj nemožnosť zhotovovať Dielo z dôvodu karanténnych opatrení.
10. Ak Objednávateľ neuhradí riadne vystavenú a doručenú faktúru v lehote splatnosti dohodnutej v článku III bod 11. tejto Zmluvy, má Zhotoviteľ nárok na úroky z omeškania vo výške ustanovenej príslušnými ustanoveniami Obchodného zákonníka a nariadenia vlády SR č. 21/2013 Z. z., ktorým sa vykonávajú niektoré ustanovenia Obchodného zákonníka v znení neskorších predpisov.
11. Povinnosť zmluvnej strany nahradiť škodu vzniknutú v dôsledku porušenia jej povinnosti zabezpečenej zmluvnou pokutou zostáva zaplatením zmluvnej pokuty nedotknutá v celom rozsahu. Zaplatením zmluvnej pokuty nezaniká povinnosť riadne splniť povinnosť zabezpečenú zmluvnou pokutou, najmä povinnosť Zhotoviteľa Dielo vykonať.
12. Zmluvné pokuty určené odkazom na Cenu Diela sa vypočítavajú z Ceny Diela bez DPH.

**Čl. X**

**Ukončenie Zmluvy**

1. Táto Zmluva môže byť predčasne ukončená písomnou dohodou zmluvných strán alebo odstúpením od Zmluvy tou zmluvnou stranou, ktorej to umožňuje zákon alebo táto Zmluva a výlučne z dôvodov, ktoré stanovuje zákon (najmä § 19 Zákona o verejnom obstarávaní alebo Obchodný zákonník) alebo táto Zmluva.
2. Objednávateľ je oprávnený odstúpiť od Zmluvy najmä ak:
3. Zhotoviteľ neplní podmienky vykonávania Diela určené projektovou dokumentáciou, slovenskými technickými normami, všeobecne záväznými právnymi predpismi alebo touto Zmluvou, a to ani po predchádzajúcom písomnom upozornení a poskytnutí dodatočnej primeranej lehoty v dĺžke minimálne pätnásť (15) pracovných dní na nápravu,
4. Zhotoviteľ nedodržiava termíny v súlade s harmonogramom,
5. Zhotoviteľ aj napriek písomnému upozorneniu Objednávateľa, resp. oprávnenej osoby Objednávateľa (zápis v stavebnom denníku na vadné plnenie Zhotoviteľa) pokračuje vo vadnom plnení,
6. Zhotoviteľ nenastúpi k odstráneniu reklamovanej vady včas alebo ak reklamovanú vadu včas neodstráni, a to ani po predchádzajúcom písomnom upozornení a poskytnutí dodatočnej primeranej lehoty v dĺžke minimálne pätnásť (15) pracovných dní na nápravu,
7. Zhotoviteľ bez opodstatneného odôvodnenia odmietne prevziať stavenisko a začať vykonávať stavebné práce v lehote podľa článku II bod 1. tejto Zmluvy alebo ak je v omeškaní s ukončením Diela alebo jeho časti o viac ako šesťdesiat (60) kalendárnych dní,
8. Zhotoviteľ v dôsledku svojej platobnej neschopnosti zastaví platby svojim subdodávateľom, alebo ak bolo rozhodnuté o zrušení Zhotoviteľa bez právneho nástupcu, alebo bol podaný návrh na povolenie reštrukturalizácie alebo návrh na vyhlásenie konkurzu na majetok Zhotoviteľa,
9. Zhotoviteľovi zanikne poistenie jeho zodpovednosti za škodu a Zhotoviteľ nepreukáže Objednávateľovi uzavretie nového poistenia zodpovednosti za škodu predložením novej poistnej zmluvy v lehote desať (10) pracovných dní od zániku predchádzajúceho poistenia,
10. táto nemala byť uzavretá so Zhotoviteľom v súvislosti so závažným porušením povinnosti vyplývajúcej z právne záväzného aktu Európskej únie, o ktorom rozhodol Súdny dvor Európskej únie v súlade so Zmluvou o fungovaní Európskej únie,
11. ešte nedošlo k plneniu podľa tejto Zmluvy a výsledky administratívnej finančnej kontroly Poskytovateľa NFP neumožňujú financovanie výdavkov vzniknutých z Verejného obstarávania.
12. Zhotoviteľ je oprávnený odstúpiť od Zmluvy ak:
13. Objednávateľ neposkytuje Zhotoviteľovi riadne a včas súčinnosť, a tým Zhotoviteľovi znemožňuje riadne a včasné vykonávanie Diela, a to ani po predchádzajúcom písomnom upozornení Zhotoviteľa a poskytnutí dodatočnej primeranej lehoty v dĺžke minimálne pätnásť (15) pracovných dní na nápravu,
14. Objednávateľ je v omeškaní s odovzdaním staveniska Zhotoviteľovi o viac ako tridsať (30) kalendárnych dní, a to ani po predchádzajúcom písomnom upozornení Zhotoviteľa a poskytnutí dodatočnej primeranej lehoty v dĺžke minimálne pätnásť (15) pracovných dní na nápravu,
15. ak Objednávateľ je v omeškaní s úhradou faktúry o viac ako tridsať (30) kalendárnych dní po uplynutí lehoty splatnosti a faktúru neuhradí ani v dodatočnej tridsať (30) dňovej lehote v zmysle písomnej výzvy Zhotoviteľa na vykonanie úhrady doručenej Objednávateľovi, a to iba za predpokladu, že práce, za ktoré Zhotoviteľ platbu požaduje boli vykonané riadne, včas a v súlade so Zmluvou a neboli Objednávateľom reklamované.
16. Odstúpením od Zmluvy nie sú dotknuté ustanovenia týkajúce sa ochrany dôverných informácií a riešenia sporov. Odstúpením od Zmluvy niektorej zo zmluvných strán sa Zmluva zrušuje ku dňu doručenia odstúpenia druhej zmluvnej strane.
17. Ak dôjde k ukončeniu tejto Zmluvy pred vykonaním Diela:
18. ku dňu zániku Zmluvy vykonajú zmluvné strany inventarizáciu všetkých prác a vzájomne odsúhlasia finančnú hodnotu vykonaných plnení a obstaraných vecí. V prípade, že sa zmluvné strany nedohodnú na finančnej hodnote vykonaných plnení, bude táto hodnota určená nezávislým znalcom,
19. Zhotoviteľ je povinný upozorniť Objednávateľa na všetky opatrenia, ktoré je potrebné urobiť na neukončenom Diele v záujme odvrátenia akejkoľvek hroziacej škody,
20. Zhotoviteľ je povinný odovzdať Objednávateľovi neukončené Dielo spolu s príslušnou dokumentáciou, ktorá zodpovedá zhotovenej časti Diela a vypratať stavenisko.

**Čl. XI**

**Záverečné ustanovenia**

1. Táto Zmluva nadobúda platnosť dňom jej podpisu oboma zmluvnými stranami a účinnosť v súlade s § 47a ods. 2 zákona č. 40/1964 Zb. Občianskeho zákonníka v znení neskorších predpisov dňom doručenia Správy z kontroly obsahujúcej kladné vyjadrenie (pripustenie výdavkov z Verejného obstarávania do financovania) Poskytovateľa NFP Objednávateľovi k vykonaniu administratívnej finančnej kontroly verejného obstarávania za jej predchádzajúceho zverejnenia v Centrálnom registri zmlúv v súlade s § 47a ods. 1 zákona č. 40/1964 Zb. Občianskeho zákonníka v znení neskorších predpisov a so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov. V prípade doručenia Správy z kontroly obsahujúcej negatívne vyjadrenie (nepripustenie výdavkov, resp. udelenie finančnej opravy z predmetného Verejného obstarávania do financovania a rozhodnutia Objednávateľa nerealizovať predmet Diela z dôvodu nedostatku finančných prostriedkov) Poskytovateľa NFP Objednávateľovi k vykonaniu administratívnej finančnej kontroly verejného obstarávania si Objednávateľ vyhradzuje právo využiť inštitút odkladacej podmienky, čím táto Zmluva nenadobudne účinnosť a hľadí sa na ňu, akoby nebola od počiatku uzatvorená. Zhotoviteľ vyhlasuje, že súhlasí s odkladacou podmienkou určenou Objednávateľom.

2. „Zmluvné strany berú na vedomie a súhlasia, že táto Zmluva bude zo strany Objednávateľa zverejnená v Centrálnom registri zmlúv vedenom Úradom vlády Slovenskej republiky podľa zákona o slobode informácií podľa článku XI bod 1. tejto Zmluvy.“

1. Akékoľvek zmeny a/alebo doplnenia tejto Zmluvy sa môžu vykonať iba na základe dohody obidvoch zmluvných strán, v súlade s § 18 Zákona o verejnom obstarávaní (tie zmeny Zmluvy, kde sa toto ustanovenie aplikuje), a to vo forme písomných a očíslovaných dodatkov k Zmluve podpísaných oprávnenými zástupcami obidvoch zmluvných strán.
2. Práva a povinnosti zmluvných strán, ktoré nie sú upravené v tejto Zmluve, sa riadia príslušnými ustanoveniami Obchodného zákonníka a ustanoveniami iných všeobecne záväzných právnych predpisov Slovenskej republiky.
3. Zhotoviteľ nie je oprávnený postúpiť akékoľvek svoje práva alebo povinnosti vyplývajúce z tejto Zmluvy na tretiu stranu bez predchádzajúceho písomného súhlasu Objednávateľa.
4. Ustanovenia tejto Zmluvy majú prednosť pred ustanoveniami jej príloh č. 1 až 3 a v prípade akýchkoľvek rozporov medzi obsahom tejto Zmluvy a jej prílohami č. 1 až 3 platia prednostne ustanovenia tejto Zmluvy. V prípade akýchkoľvek rozporov medzi prílohou č. 1 a prílohou č. 2 tejto Zmluvy, platia prednostne ustanovenia prílohy č. 2.
5. Ak dôjde ku zmene podstatných okolností, ktoré tvoria obsah tejto Zmluvy a Zmluva neobsahuje ustanovenia o spôsobe riešenia zmenenej situácie, sú obe zmluvné strany povinné pristúpiť k rokovaniam o prispôsobení Zmluvy novým podmienkam.
6. V prípade, ak niektoré ustanovenie tejto Zmluvy je alebo sa stane neplatným alebo neúčinným, nedotýka sa to ostatných ustanovení tejto Zmluvy, ktoré zostávajú platné a účinné. Zmluvné strany sa v takom prípade zaväzujú dodatkom k tejto Zmluve nahradiť neplatné alebo neúčinné ustanovenie ustanovením platným, ktoré čo najlepšie zodpovedá pôvodne zamýšľanému účelu ustanovenia neplatného alebo neúčinného. Do uzavretia takého dodatku platí zodpovedajúca právna úprava všeobecne záväzných právnych predpisov Slovenskej republiky.
7. Všetky spory, ktoré vzniknú z tejto Zmluvy, vrátane sporov o jej platnosť, výklad alebo ukončenie sa zmluvné strany zaväzujú prednostne riešiť vzájomnými zmierovacími rokovaniami a dohodami oprávnených zástupcov oboch zmluvných strán. V prípade, že sa vzájomné spory zmluvných strán vzniknuté v súvislosti s plnením záväzkov podľa tejto Zmluvy alebo v súvislosti s ňou nevyriešia, zmluvné strany sa dohodli a súhlasia, že všetky spory vzniknuté z tejto Zmluvy budú riešené na miestne a vecne príslušnom súde Slovenskej republiky podľa právneho poriadku Slovenskej republiky.
8. V prípade ak táto Zmluva odkazuje na znenie všeobecne záväzného právneho predpisu alebo na technickú normu, sa Zmluvné strany zaväzujú, že v prípade nahradenia pôvodného všeobecne záväzného právneho predpisu novším všeobecne záväzným právnym predpisom alebo v prípade nahradenia pôvodnej technickej normy novšou technickou normou, budú postupovať aj v zmysle nového všeobecne záväzného právneho predpisu alebo novej technickej normy.
9. Zmluvné strany vyhlasujú, že si túto Zmluvu pred jej podpisom prečítali, jej obsahu porozumeli a na potvrdenie toho, že obsah tejto Zmluvy zodpovedá ich skutočnej a slobodnej vôli, ju vlastnoručne podpísali.
10. Zmluva je vyhotovená v šiestich (6) rovnopisoch v slovenskom jazyku, pričom Objednávateľ obdrží štyri (4) rovnopisy a Zhotoviteľ dva (2) rovnopisy.
11. Neoddeliteľnou súčasťou tejto Zmluvy sú nasledovné prílohy:

 Príloha č. 1 – projektová dokumentácia na CD/DVD

 Príloha č. 2 – špecifikácia Ceny Diela – rozpočet (ocenený výkaz výmer)

 Príloha č. 3 – zoznam subdodávateľov.

Za Objednávateľa Za Zhotoviteľa

V Hornom Smokovci, dňa\_\_\_\_\_\_\_\_\_\_ V\_\_\_\_\_\_\_\_\_\_\_\_\_\_, dňa\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

plk. Ing. Jozef Janiga, MBA riaditeľ

Zmluva o dielo

Príloha č. 1

**Projektová dokumentácia na CD/DVD**

Zmluva o dielo

Príloha č. 2

**Špecifikácia Ceny Diela – rozpočet (ocenený výkaz výmer)**

Zmluva o dielo

Príloha č. 3

**Zoznam subdodávateľov**

**Identifikácia Zhotoviteľa**

Obchodné meno:

Sídlo:

IČO:

Zhotoviteľ má v úmysle zadať plnenie, ktoré je predmetom Zmluvy o dielo nasledovným subdodávateľom

|  |  |  |  |  |
| --- | --- | --- | --- | --- |
| **Subdodávateľ**( obchodné meno, sídlo alebo miesto podnikania, IČO ) | **Osoba oprávnená konať za subdodávateľa**( meno a priezvisko, adresa pobytu, dátum narodenia) | **Popis prác vykonávaných subdodávateľom**(odkaz na stavebný objekt, jeho časť, prípadne položky) | **Podiel plnenia Zmluvy v % z celkového objemu stavebných prác** | **Podiel plnenia Zmluvy vo finančnom vyjadrení v Eur bez DPH** |
|  |  |  |  |  |
|  |  |  |  |  |
|  |  |  |  |  |

V *(doplniť miesto),* dňa *(doplniť dátum)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Meno, priezvisko a podpis osoby oprávnenej konať za Zhotoviteľa*